2006B Escolapios: March 2015\nUraren zikloaren maketa\nOstegunena, ingurun, uraren zikloaren maketa egin genuen.\nHorretarako etxetik materiala ekarri behar genuen. Kotoia, kutxa, plastikoa eta artazi berezi batzuk ekarri behar genituen.\nOso ondo pasatu genuen, gainera super polita geratu zen! Batzuk handiak, beste batzuk txikiak, baina garrantzitsuena ondo pasatzea izan zen.\nEta gure super andereño Anak blogean ipintzen du. Hemen dituzue argazki batzuk.\n(Paula, Andrea eta Teresa)\nIn English class we do the water cycle.\nThe first step is the water evaporation and the water do the clouds. The second step is the clouds move and the clouds do raining. The step number three is the water goes to the river and then goes to the sea. And then we do an especial exercice.\n(Nadia eta Uxue)\nPublicado por Ana Pérez en 15:21\nEtiquetas: ingelesa, inguru\nZatiketa errezak, Mariaren partez\nPublicado por Ana Pérez en 12:43\nLenguako klasean Robertok esan zigun urazko rap baterako ideaiak ateratzea eta beste egunean hirukoteka rap bat egitea.\nBeste egunean inork ez zuen rapa amaitu. Horregatik Robertok esan zigun beste egunean amaituko genuela.\nGero denok abestu genuen tariman. Ondoren Robertok esan zigun zer egin genuen ondo eta zer txarto eta bigarren aldiz egin genuen.\nAzkenean Robertok rapeko bideioak erakutsi zizkigun.\n(Maider eta Julene)\nPublicado por Ana Pérez en 23:27\nEtiquetas: inguru, lengua\nEgun bat urik gabe!\nIngurun, uraren gaia landu dugu.\nIngurun hitz egin dugu nola egon egun bat urik gabe. Gero informatikan idatzi genuen artikulo bat hori buruz. Egun bat urik gabe oso zaila izango zer ura gauza askotarako behar dugulako. Artikulurik hoberena eskolako "Kuxkuseroen txokoa" aldiskarian ipiniko dute.\nLana binaka egin dugu eta horrek dibertigarriagoa egin du. Batzuk gauza asko idatzi dute eta beste batzuk gutxiago baina denoei oso ondo atera zaie.\n(María, Noel eta Paula)\nPublicado por Ana Pérez en 12:09\nEtiquetas: hizkuntza, inguru\nUraren esperimentua, inguru klasean\nIngurun uraren gaia ematen ari ginen eta esperimentu bat egin genuen.\nAndereñoak izotza ekarri zigun eta bi edalontzi binaka egiteko. Batean ur beroa jarri genuen eta bestean ur hotza. Gero izotza bota genuen eta kronometratu genuen.\nIzotza ur beroan denbora gutxi egon zen baina ur hotzean denbora luze egon zen. Horrexegatik ur beroarekin berriz egin genuen, Izotza hotz-hotza zegoen. Ur hotzean 18:00 minututan egon zen eta ur beroan minutu bat.\n(Uxue, June eta Juan)\nPublicado por Ana Pérez en 22:53\nEuriaren soinua 3B\nAstelehenean, musikan ekaitza baten soinua imitatu genuen gorputzarekin. Gero, brabatu egin genuen eta egin ondoren grabatu genuen eta primeran geratu zen.\nHasieran oso dibertigarria zen eta batzuek barre egin zuten, baina azkenean ondo atera zen.\nIker, Álvaro eta Ane\nPublicado por Ainhoa Arroyo en 18:14\nTronparik gabeko elefantea\nHemen duzue zuek egindako lehenego ipuina. Zein ondo lan egiten duzuen bikoteka!\nPublicado por Ainhoa Arroyo en 17:44\n2015(e)ko martxoaren 15(a), igandea\nBiderketa gehiago Luciaren partez\nLucíak badaki biderketa taulak birpasatu eta birpasatu egin behar ditugula.\nEta hain aspergarria ez izateko hemen duzue Lucíak topatu dituen joku mordo bat. Eskerrrik asko, Lucía!\nPublicado por Ana Pérez en 20:15\nOrain dela egun batzuk, Maru eta Rafa etorri ziren, Maru eta Rafa joaten dira leku batzuetara pobreei laguntzera eta kontatu ziguten zein zen haien lana, egiten zutena.\nMaru medikua da eta Rafa ingenieroa da. Gehien harritu zitzaiguna zen: lan hadia egiten zutela eta ospitaleak sortzen zituztela.\nArgazki asko erakutsi ziguten eta asko harritu zitzaigun. Dira Medicos sin frontrerasekoak\nEskerrik asko Maru eta Rafari.\n(Mirari, Lucas eta María)\nGure ikastetxeko web orrialdean ere esperientzia honi buruzko informazioa dago. Horretarako klikatu HEMEN\nPublicado por Ana Pérez en 13:54\nPublicado por Ana Pérez en 12:28\nPublicado por Ana Pérez en 11:09\nPublicado por Ana Pérez en 18:35


Euskal Elkargoak ‘Berpiztu 5’ proiektu deialdia abiatu du kultura suspertzeko – KULTUR SHAREA\nProgramak 40.000 euroko aurrekontua du. Diru horrekin sortzaileak, elkarteak edota galeriak lagundu nahi dira, batez ere Lapurdi, Nafarroa Beherea eta Zuberoakoa. Proiektuak apirilaren 30a baino lehen aurkeztu beharko dira.\nEuskal Hirigune Elkargoak Berpiztu 5 proiektu deialdia abiatu du kultura berpizteko helburuarekin. 2020ko abenduaren 19an, kontseiluak kultura suspertzeko plana onartu zuen. Honek 1,2 milioi euroko aurrekontua du eta 2021, 2022 eta 2023 urteetako proiektuak finantzatuko lituzke. Proiektu hau osasun krisiaren ondorioei aurre egiteko sortu dute kultur eragileekin batera.\n“Berpiztu 5 laguntza planaren helburua da artistek epe labur eta ertainean bere jarduerei berriz ekitea, jakinik kultura ekitaldiak ohiko erritmoan berrabiarazteko datari buruzko ziurgabetasun handia dagoela”, adierazi dute. Hala, plana ikuskizun biziari, musikari eta arte bisualei dagokiela nabarmendu dute.\nProgramaziorako, mugikortasunerako, komunikaziorako eta abarrerako laguntzak zazpi baliabideren inguruan antolatu dira, eta Ipar Euskal Herriko artista profesionalak publikoaren aitzinera lehenbailehen itzultzen laguntzeko aukera ematen dute.\nBestalde, Euskal Hirigune Elkargoak euskoa ibilbidean ezartzen lagundu nahi du, horregatik “emandako laguntzak euskotan ordainduko dira, kultura-eragileez gain, lurraldeko ekonomia osoa berriz sustatzeko”, azpimarratu dute.\nEuskal Elkargoaren webgunean dago proiektuaren gaineko informazio guztia eskuragai.\n[BIDEOA] Lizarra Ikastolak ‘Artea oinez’ erakusketa artistikoa paratu du Iruñeko Kondestablen\nAEK-Korrikaren kultur sorkuntzarako beka martxan


C4 arrozaren eraginkortasuna hobetzeko ikerketaren alde egin du FAOk | Consumer\nC4 arrozaren eraginkortasuna hobetzeko ikerketaren alde egin du FAOk\nAdituek diotenez, zenbat eta eguzki-energia gehiago hartu, orduan eta errendimendu handiagoa izango du arroz-instalazio batek.\n2030erako arroz-eskaeraren igoerari aurre egiteko, munduko arroz-ekoizpena (618 milioi tona 2005ean) 153 milioi tona inguru handitu beharko da. Arrozaren Nazioarteko Batzordeko idazkari Nguu Nguyenen aburuz, «erronka handia da, arroza landatzeko behar diren lurra eta ura urbanizazioaren eta industrializazioaren ondorioz gutxitzen jarraitzen duten baliabideak baitira».\nAdituen arabera, C4 arrozak %15 eta %20 arteko arroz-barietate eta -hibrido onenen errendimendua gainditzeko ahalmena du. Baina C4 barietateak erabilgarri egon baino urte batzuk lehenago igaro behar dute. 2002an, arrozaren genomaren mapak aukera berriak eskaintzen zituen baliabide genetikoen erabileran, errendimendu potentzial handiagoa eta presio biotiko eta abiotikoekiko erresistentzia handiagoa zuten arroz-barietateen belaunaldi berri bat lortzeko, alearen kalitate hobea lortzeko eta uraren erabileran eraginkortasun handiagoa lortzeko.


Alderdi 'arraro' eta xelebre samar hura | Iritzia | Berria\nEzin ezkutatu, Roldan Jimeno liburu hau prestatzen ari zela iazko abuztuan jakin genuenetik, urduritasun pittin batekin izan gaituela zain, azkenean iritsi den arte. Gozatu ederra hartu dugu Erein argitaletxearen eskutik irakasle nafarrak ESEI alderdiaren bost urteko (1976-1981) historiari buruz atondutako liburua irakurtzen.\nArgi dezadan izenburura eraman ditudan hitzak ez direla nik sortuak, ez nuke horrelako atrebentziarik izango. Sinets beza irakurleak autodefinizioa dela, 1978ko ekainaren 23ko barne dokumentu batean alderdiak (txostengileak bederen) bere buruari egiten diona, ESEI borroka sozialistaren eta ezker abertzalearen baitan nola kokatzen zen azaltzeko ahaleginean: «Un grupo raro, casi pintoresco», zioen testu hark, gaztelaniaz. Entzunak genituen ESEIri buruzko beste hainbat bitxikeria, tartean karrerarik ez zutelako ez zirela afiliatu brometan esaten zutenenak, baina ez genuen pentsatuko barne dokumentu batean horrelakorik irakurriko genuenik.\nDokumentuak. Horiek dira Roldan Jimenoren lan honen fruitu nagusia. Alderdien historiak azaltzerakoan bide ezberdinak jorratu izan dira. Garaiko protagonisten testigantzak batuz kronika osa daiteke adibidez, horiei hitza eman eta atzera begirako gogoeta korala —eta sentimentala— osatuz. Baina liburu honetan beste bat izan da egindako hautua, eta alderdiaren ibilbide laburraren produkzio aberatsa ezagutzeko beta eman zaigu, asko argitaratu gabeak zeudenak. ESEIren oinarri doktrinal, ideologiko eta estrategikoak ezagutzeko baliagarri ez ezik, trantsizio garaia ezagutzeko izugarri tresna aberatsak ere badira gainera. Dokumentu gehienen sortzaileak nortzuk izan ziren ikusita (G. Monreal, J.M. Castells...) ez da inor harrituko horien balioa aldarrikatzen badugu, eta gaur egunerako ere irakurgai ederrak direla baieztatzen badugu.\nSaiakera baten historia da ESEIrena. Analisi marxista batetik abiatuta alderdi sozialista eta abertzale gisa tokia hartu nahi zuen alderdi batena. Bere sozialismoa, ezker demokratikoa deitzen ziona, sozialdemokraziaren eta marxismo-leninismoaren tarte estuan kokatu nahi zuen, eta bere abertzaletasuna jelkideena gaurkotuz osatu. ETA bien borroken aurka zegoen, eta hori izan zen hain zuzen ere oztopo nagusienetakoa ernaltzen ari ziren koalizio eta fronteen baitan bere burua ez kokatzeko. Liburuko pasarte interesgarrienetakoak elkarrizketa eta negoziazio haien berri ematen dituzten barne dokumentuak dira. Katalunian Pallach eta gainerako sozialisten artean gertatzen ari zena ere oso gertutik jarraitzen ari ziren, agian hangoak hemen balioko zuelakoan. EAJ eta PSErekin 1977ko Frente Autonomikoan eta Euskadiko Ezkerrarekin 1979 hauteskundeetan izan ziren azkenean ESEI gauzatu zuten harreman elektoralak, nahiz eta udal hauteskundeetan besterik ere izan zen. Eusko Legebiltzarreko 1980ko hauteskundeetarako bakarrik aurkeztu zen, eta porrot handia jaso zuen, alderdia desagerpenaren atarian kokatzeko.\nPorrotak porrot, alderdiaren garaipen postumoa aldarrikatzen du Iñigo Lamarcak liburuaren hitzaurrean. Eta ez du arrazoi faltarik, Roldan Jimenok ia zazpiehun orrialdetan zehar jasotakoa irakurtzen badugu. Are gehiago, esango genuke gaur egun indartsu dauden zenbait politikari eta alderdi gertuago daudela hainbat gaitan ESEIk zioenetik, eurek orduan esaten zutenetik baino. Jende askoren bigarren aukera omen zen ESEI, jende askok arrazoia bai baina botoa ematen ez ziona.\nBenetako altxorra da pandemiaren erdian kaleratu den liburu hau. Baina aldi berean iruditzen zaigu, olatua aprobetxatuz lan berri bati ekin beharko lioketela orduko alderdikideek, Lamarcaren hitzaurrearen hariari tiraka. Gorago aipatu ditugun kronika eta testigantzek izugarri ondo osatuko lukete dokumentazio lan eder hau beste liburu batekin. Baita orduko agintarien, hautagaien, eta zinegotzien errepasoak eta horietariko askoren geroko ibilbideenak ere. Ziur gaude Roldan Jimenoren liburuaren aurkezpenen kariaz askori sortuko zaiola hori egiteko gogoa. Duela berrogeita piku urte hain testu ederrak sortu zituztenentzat ez da lan astuna izango.


Mus, txintxon eta toka jokoak antolatu ditu Artubi elkarteak - - Tolosaldeko ataria\nMus, txintxon eta toka jokoak antolatu ditu Artubi elkarteak\nArtubi Elkartea 2014-12-04 13:19\nBedaioko Artubi elkartean bertan egingo dira jokoak, abenduaren 6an. 15:30etik 16:00etara bitarte egingo dute izen-ematea elkartean.\n«Eguberrien usaina» dariola egun hauei diote elkartetik, «Olentzeroren aroa» iritsi dela eta «garai honekin bat eginez» opari sorta prestatu dute mus, txintxon eta toka jokoan trebetasun gehien erakusten dutenentzat.\nIzen-ematearen ondoren mus jokoan nahiz txintxonen lehiatuko dira jokalariak. Hauek amaitzean toka jokoa egingo dute frontoian. Sariak banatu ondoren elkartean bilduko dira mondeju, saiheski eta gaztainak janez.\nBestalde, Artubitik gogora ekarri dute Eguberrietan baserriz baserri ariko direla aurten ere kantuan.


Google Reader Google Labs-en | Martech Zone\nGoogle Labs-eko Google Reader\nIgandea, uztaila 23, 2006 Astelehena, abuztuak 24, 2009 Douglas Karr\nBeranduegi da eta benetan lotan egon beharko nuke. Baina ez nago. Googlen leporatzen diot. Google Analytics-en nire blogari erreferentzia egiten zioten esteka batzuk ikusten ari nintzen eta topatu nituen: http://www.google.com/reader/view/\nLotura zein zen ikustea erabaki nuen, nire helbide barrara bota nuen. Pozik nago! Google-k webean oinarritutako jario irakurgailu txiki bat eraiki du. Nire harpidetza guztiak bertan jartzen ditut egunero begiratzen ditudan blog guztietan. Google-k gainerakoa egiten du. Zein sarrera irakurri ditudan eta zeintzuk ez dituzten jarraitzen du. Nire iturriak etiketatzeko aukera ere ematen dit. Hau zure jarioen kategorizazio sistema bat da. Izar bat bota dezakezu benetan gustatzen zaizkizun sarreretan.\nWebean oinarritutako jarioa oso egokia da niretzat, bai etxean bai etxean irakurtzen dudanez. Ados, ez dago gaizki. Benetan ez duzu ezer ikusgarririk esaten ...\nFreakonomics eta The Long Tail jaso ditut gaur, baina ez ditut hasi. Bihar bertan egongo naiz!\nJack Welch Okerra da\nBill Gates eta Napoleon Dynamite\nUztailean 26, 2006 at 7: 00 AM\nAdos, lortu nauzu. Orain Google Reader-era begiratu behar dut!\nApirila 21, 2007 at 4: 02 AM\nIkusi arte ... Eskerrik asko, oso ona da iruzkin positiboak jasotzea .:\n[URL = http: //www.macronet.org/cgi-bin/netforum/cafb/a/3-23] erreplika erlojuak [/ URL] [URL = http: //www4.gu.edu.au/cgi- bin / netforum / artspg / a / 3-2] ultram linean erosi [/ URL] [URL = http: //www.usawaterways.com/cgi-bin/netforum/nashbridge/a/3-29] vicodin linean [/ URL] [URL = http: //www.macronet.org/cgi-bin/netforum/cafb/a/3-24] Ez da faxeko soldata-mailegurik [/ URL] [URL = https: //itc.utk.edu/ cgi-bin / netforum / theatre100 / a / 3-22] erreplika poltsak [/ URL] [URL = http: //www.usawaterways.com/cgi-bin/netforum/nashbridge/a/3-30] frontline plus for txakurrak [/ URL] [URL = https: //itc.utk.edu/cgi-bin/netforum/theatre100/a/3-21] DOAKO KREDITU TXARRAK MAILEGU PERTSONALAK [/ URL]\nEz da fax bidezko soldata-mailegurik DOAKO KREDITU TXARRA PERSONAL MAILEGUAK erreplika poltsak vicodin lineako erreplika erlojuek ultram lineako frontline plus txakurrak erosten dituzte\nApirila 21, 2007 at 10: 01 PM\nBenetan mozorrotu nahi baduzu, deskargatu Firefoxerako Plugin dotorea eta instalatu gai hau - aupa!


Stenka Razin - Wikipedia, entziklopedia askea.\nStenka Razin (Zimoveyskaya-Donu, Errusia, 1630 - Mosku, Errusia, 1671ko ekainaren 16agreg./ekainaren 6ajul.) kosakoen buruzagia izan zen. Errusian, 1667-1670 urteetan, nekazariek egin zuten matxinadako buruzagia eta heroia.\nMosku, 1671ko ekainaren 6a (juliotar egutegia) (40/41 urte)\ndismemberment (en) : sutan errea\nerreboltaria eta Erresistentziaren kidea\nBattle of Simbirsk (en)\nStenka Razin Volgan, Boris Kustodieven margolana.\nKosakoen espedizio bateko buruzagi izan zen 1667an, Volga ibairaino; espedizio horrekin bat egin zuten morrontzatik ihesi zihoazen laborariek. Gudaroste horren buru zela, ontzi batzuez jabetu zen Volga ibaian eta Kaspio itsasoan, eta Persiarako ibilbidean bidelapur jardun zuen; 1670ean Volga ibaian gora egin zuen, eta Tsaritsin, Astrakhan eta Saratov hiriak konkistatu zituen. Moskuko eskualderaino ere iritsi zen, baina Simbirskeko hirian gudua galdu eta Don ibaiaren inguruan ezkutatu zen. Aristokraziako jende-taldeek atxilotu ondoren, Moskuko buruzagien esku utzi zuten Razin, eta laurdenkatu egin zuten. Herri-kanta ugaritan aipatzen da Razin heroia.


Gipuzkoan 2016an garatu beharreko gizarte- eta kultura-proiektuetarako laguntza-deialdi bat iragarri du Kutxak - Kutxa Fundazioa\nGipuzkoan 2016an garatu beharreko gizarte- eta kultura-proiektuetarako laguntza-deialdi bat iragarri du Kutxak\nArgitaratua: 04 Martxoa 2016\nDonostia, 2016ko martxoaren 4a. Gipuzkoako elkarte eta erakundeek 2016an garatu beharreko gizarte- eta kultura-proiektuetarako laguntzen lehen deialdi irekia eman du argitara Kutxak.\nEskaerak aurkezteko epea zabalik dago dagoeneko, eta Kutxaren egoitzara igorri ahal izango dira (Mikeletegi, 79. 20009, Donostia); apirilaren 8a izango da mugako epea. Kutxak, jasotzen dituen proiektuak ebaluatu ondoren, apirilaren 30a baino lehen emango du eman beharreko laguntzen inguruko ebazpena.\nDeialdiaren helburua honako hau da: hainbat eremutan (gizarte-laguntza eta gizarteratzea, osasuna, dibertsitate funtzionalaren eta desgaitasunaren arreta, hezkuntza eta prestakuntza, euskararen eta hizkuntza-bizikidetzaren garapena, kultura, kirolaren eta haren balioen sustapena, lankidetza, genero-berdintasunaren eta kulturarteko bizikidetzaren edo gizarte-bizikidetzaren sustapena, ikerketa zientifikoa, berrikuntza eta garapen teknologikoa, ingurumena eta jasangarritasuna, gazteen eta bazterkeria-arriskuan dauden kolektiboen laneratzea eta abar) proiektuak garatzen eta bultzatzen dituzten erakunde eta entitateak babestea.\nErakunde eta entitate eskatzaileek legez eratuta egon beharko dute, gutxienez urtebeteko antzinatasuna izan beharko dute, eta Gipuzkoan errotuta daudela egiaztatu beharko dute.\nDeialdi honen oinarriak Kutxaren webgunean daude eskuragarri (kutxa.eus), eta laguntzak jaso ditzaketen proiektuen ezaugarriak eta proposamenak balioesteko eta laguntzak eskatzen dituzten erakunde eta elkarteak balioesteko irizpideak ezartzen dituzte.\nKutxak laguntzak ahalik eta proiektu gehienetara zabaltzeko asmoa du. Erreferentzia orientagarri gisa, gehienez ere % 25eko laguntzak aurreikusten ditu 50.000 eurotik gorako aurrekontua duten proiektuetarako, eta gehienez ere % 75eko laguntzak 50.000 eurotik beherako aurrekontua duten proiektuetarako.\nLaguntzetarako deialdi hau eta laguntzen oinarriak Kutxako Patronatuak erabaki zituen joan den otsailean.


Discapnet ataria saritu dute teknologiaren bidez minusbaliatuak gizarteratzeko egindako lanagatik | Consumer\nDiscapnet ataria saritu dute teknologiaren bidez minusbaliatuak gizarteratzeko egindako lanagatik\nWeb orriak (7 milioi bisita baino gehiago izan zituen 2006an) pertsona horiek integratzeko eduki eta zerbitzuen eskaintza zabala du.\nONCE Fundazioak jakinarazi zuen bere Discapnet ataria Gurutze Gorriak eta Comillasko Unibertsitateak ezintasunak dituzten pertsonentzako teknologien bidez gizarteratzeko jardunbide egokien adibide gisa saritu dutela.\nSariketa horien helburua da gizarteratzeko lan-eremu nagusietako batzuen jardunbide egokiak nabarmentzea. Azken helburua da erakunde sozialek eta teknikariek esperientzia horiek ezagutu eta, batzuetan, erantzun eta egokitu ahal izatea, horrela, esku-hartze sozialaren kalitatea etengabe hobetzen laguntzeko.\nJoan den urtean, web gune horrek 7 milioi bisita baino gehiago izan zituen, fundazioak emandako datuen arabera. Fundazioaren arabera, gaztelaniaz hitz egiten den munduko ezgaitasun handiena duen ataria da. 7.007.724 bisita izan ditu, 42.029.368 orrialde zerbitzatu ditu eta, batez beste, 19.199 bisita izan ditu egunero. Discapnet etengabe hazi da agertu zenetik. ONCE Fundazioak azaldu zuenez, kopuru horiek Erresuma Batuko eta Estatu Batuetako gaigabezia-atari nagusienak baino handiagoak dira.\n2000. urtetik, eta Eskualde Garapeneko Europako Funtsaren (EGEF) kofinantzazioari esker, Discapnet-ek eduki eta zerbitzuen eskaintza zabala eskaintzen du, urritasuna duten pertsonen bizi-kalitatea, autonomia pertsonala eta jarduera ekonomiko, sozial eta kulturalean parte hartzea hobetzeko. Web orria Fundosa Taldeko Technosite enpresak garatu du, ONCE Fundazioaren barruan.\ndiscapnet minusbaliatuak premio-eu


ARRIGORRIAGAKO GAZTE ASANBLADA: 5 urtez harri eta herri! - Arguia Gaztetxea\nARRIGORRIAGAKO GAZTE ASANBLADA: 5 urtez harri eta herri!\nAzken asteetan banan-banan jaso duzue urteurrenean burutuko diren ekintzen berri.\nOndorengo kartelean egitarau osoa batzen da, ez da batere makala, azkenean 5 urtez ibili da Arrigorriagako Gazte Asanblada herrian, formatzen 📖 , hasten 🏃🏽♀, lantzen 🔨 … Eta honek aurrera jarrai!\nAnimatu ekintzetara, eta egon adi sare sozialetara eta web orrialdera! 💻Egitaraua itxita baitago, baina oraindik geratzen dirá sorpresa gehio! 🎁🎈\n19:00 – Hitzaldia: Borroka, bizipenak eta hausnarketa kolektiboa.\n21:00 – Pintxopotea: Oliba-olio dastaketa.\n20:00 – Arrigorriagako autogestio eta okupazio esperientziak.\n22:00 – Bertso Afaria 8€: (Egin klik HEMEN izena emateko)\nIzar Mendiguren (ADI! Azken uneko aldaketa egon da! Egin klik hemen aldaketak ikusteko)\n(Izena emateko idatzi 688603951)\n10:00 – Hockey Txapelketa\n(Izena emateko idatzi 664654029)\n19:00 – Fritanga Elektrotxaranga\n20:00 – Kontzertuak:\n(Azken uneko aldaketa! RABINO ARANAk ezingo dau jo zapatu gabean.)\nPrevious SASHA GREEN\nNext BIDEOA: ARRIGORRIAGAKO GAZTE ASANBLADAK 5 URTEZ, “HARRI ETA HERRI”\n⚠ PROGRAMAZIOAN AZKEN UNEKO ALDAKETAK EGON DIRA! ⚠\nGainera, jakinarazi nahi dizuegu Rabino Arana taldeak ezingo duela zapatu gauean jo.


Froome Vs Contador – Tropela.eus bloga\n2014ko Contador (TCS) hau ez da iazkoa. Maila altua erakutsi du denboraldi hasieran, besteak beste, Itzulia bera irabazita. Ordutik ez da lehiatu eta Teiden aritu da entrenatzen, Nibali eta Froomek (SKY) egin duten bezala – gainera hotel berean ere topo egin dute-. Froomek, aldiz, Romandia bereganatu zuen orain hilabete inguru. Biak ere egutegi ezberdinekin, baina garaipenak poltsikoratzen maila altua erakutsiz.\nIkusmin handia dago Dauphine honetarako Tourra lehiatu aurretik Contador eta Froome elkarren aurka arituko diren azken aldia izango baita. Katalunian bakarrik egin zuten topo, baina martxoan izanda, eta ibilbidea ikusita, kontutan ez hartzeko modukoa dela uste dut.\nGaur jokatu da Dauphineko lehen etapa. Erlojuaren aurka izaki, Froomen modalitatea dela esan genezake eta ez du hutsik egin. Ezta Contadorrek ere, bigarren sailkatu baita 8 segundora. Lehia estua, beraz, Tropelako kiniela egin dutenek aurrikusten zuten moduan. %51,8ak Froomen alde egin du eta %48.2ak Contadorren alde.\nBadirudi ikuskizuna izango dugula aurtengoan, bai Dauphine eta baita Tourrean ere, bi hauek beraien hoberenean badaude behintzat. Beharbada hau da txirrindularitzak behar duena Mundialak gainontzeko kirol guztiak azkeneko planora bidaltzen dituenean argi pixka bat jaso dezan.


| 2021-01-05 11:51:00\nEH Bildu-k agerraldia egin du astearte goizean Laudioko kasinoan, Aiaraldea osorako Europako Funtsekin finantzatzeko proposamena egiteko. Proposamen horrek eskualdeko erronka handiei erantzun nahi die, hasierako inbertsioan guztira 31 milioi euro biltzen dituzten zortzi proiektu estrategikorekin.\nIñaki Ibarluzea eta Lamia Arcas zinegotziek azaldu dutenez, inbertsio horren zatirik handiena (10 milioi) Eskualdeko Ospitalerako izango litzateke. Izan ere, 40.000 biztanletik gorako biztanleriarekin, EH Bildu-k bat egiten du biztanleriaren gehiengoaren eskaerarekin, eta ospitale hori eraikitzeko konpromisoa hartu du, azterketa sakon bat eginez, egungo osasun-ibilbide amaigabeen azterketatik eta herritarren parte-hartzearekin, zein zerbitzu diren zehazteko.\nPandemia osoan zehar, eskualdeko trenbide-sistemaren gabezia handiak kritikak jaso dituzte etengabe. Hori dela eta, hurbileko trena indartzeko bost milioi euro bideratzea proposatu dute. Aiaraldea Bilbotik 30 kilometrora dago, eta horrek hobekuntza kualitatiboa eskatzen du Bilbo eta Urduña lotzen dituen C3 linean. Hori dela eta, azpiegiturak eta geltokiak espazio seguruak, irisgarriak eta oztopo arkitektonikorik gabeak izatearen alde egin du EH Bildu-k.\nNerbioi ibaiaren parke linealerako, hura berreskuratzea planteatzen da, Amurrio-Delika zatia bost milioirekin amai dadin. Tarte hori amaitzeak aukera emango luke, halaber, zeharkatzen dituen udalerrietan zehar dauden oinezkoentzako eta bizikletentzako ibilbide-sare bat sortzeko, baita eskualdeko bizitegi-, industria-, eskola- eta turismo-inguruneekin ere.\nArcasek eta Ibarluzeak proposatutako gainerako proiektuak hurrengoko hauek izango lirateke: Ekintzailetza Kolektiboko Laborategia (1,5 milioi), altzairuaren, beiraren, baso-ekoizpenaren, nekazaritza eta abeltzaintzaren eta turismoaren sektoreei aurre egiteko; Amurrioko Landazuri Etxea proiektua (1,5 milioi), Eguneko Zentroa eta Etxebizitza Komunitarioa zentro bakar batean bateratzeko eta adinekoen zaintza erdigunean jartzeko; zuntz optikoa herri txikienetara behin betiko iristeko plana; edo bi milioiko inbertsioa ur araztua berrerabiltzeko, Nerbioi Garaiko araztegi berrietan zuzeneko ur-hornidura leheneratuko duten enpresak hornitzeko, eta, horrela, ura prozesuetan berrerabiltzeko.\nAzkenik, sukalde sistema zentrala sortzeko proiektua azpimarratu nahi izan du EH Bildu-k. Eskualdeko elikadura-sistema eraldatzeko lau milioi euroko balioa du. Eskualdean aurrekaririk ez duen proiektu berri hori balio-kateko eragileen arteko lankidetzatik abiatuko litzateke. Sukalde horrek elikadura-zerbitzua emango lieke zaharrei, pertsona lagunduei, hirugarren adinekoen egoitzei, ikastetxeei, behar bereziak dituzten pertsonei, jantoki sozialei, enpresei, partikularrei...\nJoseba Vivanco Artziniegako alkateak Aldundiak eta Eusko Jaurlaritzak Next Generation Europako funtsetan Aiaraldeaz ahaztu izana deitoratu du, eta funts horiek epe ertainean proiektu estrategikoetan inbertitzeko ia aukera bakarra direla uste du.\n"Beste gobernantza-eredu baten alde egiten dugu: askotan luzatu diogu eskua gobernuari arlo honetan ekarpenak egiteko, baina, egia esan, gaur egun ez dago proiektu estrategiko horiei buruz eztabaidatzeko fororik. Aiaraldeak ezin du aukera hau pasatzen utzi eta gure proposamena errealista da eskualdeko proiektu handiei erantzun ahal izateko", ondorioztatu du Vivancok.


2013 Urtarrila | Slump doktorearen zaintiratua\nData honetan egindako artikuluak: Urtarrila, 2013\turt31\nTapoia euskarari, erregearen osasunean\nEz zen zaila. Nahikoa zuten dozena erdi esaldi motz euskaratzea. Baina ACBko publizitate saileko kideek esaldi bakoitzeko ia hanka-sartze bat egin dute saskibaloiko Errege Kopa iragartzen duen bideoan. Eskerrak Gasteizen jokatuko den…\n“Fernando Buesa Arena pavilioia”\n“8 talde titulu bat bila”\n“7 partidu cirraragarri”\n“5 irabazi ditu kopa erregeak”\n“1 titulu 1 kopa”\nHala da. Gasteizek Errege Kopa hartuko du. Alegia, El rey toma copas en Vitoria.\n> Ikusi iragarkiaren...\nMiarritzeko auzapezak ez du bizikleta berria estreinatu\nBizi! mugimenduak Didier Borotra Miarritzeko auzapezari eskatu dio emandako hitza bete eta duela urtebete agindutako bizikletentzako bide berriak eraikitzeko. Iragan larunbatean, FIPA zinema jaialdiaren itxieran, kolektiboko kideek pankarta erraldoia zabaldu zuten Gare du Midi antzokiaren kanpoaldean: “Badu urte bat xuxen, txirrindula bide antolaketa promesak Biarritzen: dena zinema?”, zioen mezuak.\n2011ko udazken-neguan garraiobide alternatiboen aldeko kanpaina burutu zuen Bizi!...\nDopinak ba al du loturarik minbiziarekin?\nPosted in Dopina, Kirola, Osasuna\n1996an diagnostikatu zioten barrabiletako minbizia Lance Armstrong txirrindulari estatubatuarrari. Profesionala zenean debekatutako sustantziak kontsumitu zituela aitortu du orain, eta bada horrek minbiziarekin lotura izan dezakeela dioenik. Horrela al da? Zein harreman dago dopinaren eta minbiziaren artean? Sustantzia batzuek gaitza sortzen edo zabaltzen ‘laguntzen’ al dute?\n“Ez dakigu esteroideek, hazkunde hormonek eta eritropoyetinak (EPOak) minbizi zelulak sortu ditzaketen ala ez; ez...\nPosted in Dopina, Kirola\nGaldera horixe egin dio bart Oprah Winfrey telebista aurkezleak. “Galdera logikoena hori da”, erantzun dio amerikano harroxkoak. “Ez dakit. Ez dut erantzun handirik. Berandu heldu da, hori egia da. Litekeena da jende gehienarentzat ere berandu heltzea, eta hori nire...\nAVE katalanari inbidia izan behar al genioke?\nAbiadura Handiko Trena (AHT) 2016rako abian izatea “oso zaila” izango dela berretsi zuen Arantza Tapia Eusko Jaurlaritzako Garapen Ekonomikoa eta Lehiakortasun sailburuak, Diario Vasco egunkariak igandean argitaratutako elkarrizketan.\nEgun horretan, Euskadik inbidia dio Kataluniako abiadurari artikulua plazaratu zuten Vocento taldeko egunkariek [Interneten ez dago irakurgai], Tapiaren “Kataluniari inbidia diot” esaldiaren ildotik. “Figueresetik Frantziara doan korridorearen irekierak...


Kutxabankek euskal ekonomian daukan eragina handitzea aurreikusi du - Kutxabank Media\nKutxabank Taldeak 91,7 milioi euroko mozkin garbia lortu du urteko lehen hiruhilekoan, iaz garai berean baino %13,4 gutxiago. Emaitza hau horniduretara 145 milioi euro bideratu ostean lortu da, iaz urte osoan baino ia 5 milioi gehiago. Zuzkidura hau pandemiak sortutako ziurgabetasunari aurre egiteko erreserbatu da.\nPandemiak aurrera egin duen testuinguruan, munduko ekonomiek eta petrolioaren prezioak gainbeheran izanik, finantza merkatuek eragin lazgarriak jasan ondoren eta lurrunkortasuna nagusi dela, Kutxabank Taldearen lehentasunetako bat egoera ekonomiko honek sortutako eraginak samurtzea izan da, kaudimenean, kapitalizazioan eta likidotasunean duen egoera sendoan oinarrituta.\nLan egiten duen inguruekin daukan konpromiso sozialaren erakusle, krisialdiari aurre egiteko neurri-sorta zehatza jarri du abian, eta bat egin du Gobernu desberdinek enpresen likidotasuna bermatzeko sortu dituzten neurri publikoekin.\nHonela, martxoko azken hamabostalditik aurrera, 1.330 milioi euro inguru bideratu ditu familiei, enpresei eta norbanakoei laguntzeko finantzazioan. Beren eskuetan 26.000 milioi euro ipini ditu aurrez onarturiko maileguetan.


Doneztebe bizigarriagoa izateko eta herriko mugikortasuna hobetzeko zer eginen duen aurkeztu du udalak - Malerreka - Erran.eus\nDoneztebe bizigarriagoa izateko eta herriko mugikortasuna hobetzeko zer eginen duen aurkeztu du udalak\nTtipi-Ttapa 2022-01-11 15:00\nLeire Ortuoste alkatea eta Pello Grazenea hirigintza zinegotzia, berriki zolaberritu eta oinezkoendako egokiago paratu den Parrokia karrikan.\nMerkatu Plazako eta Bordatxoko aparkalekuez gain, Aranzokoko bidean 50 autorendako aparkaleku berria atonduko dute urtarrilean.\nDoneztebe bizigarriagoa egiteko lanean ari da udala eta mugikortasun planaren barrenean egiten ari diren ekintzak aurkeztu dituzte gaur goizean udaletxean Leire Ortuoste alkateak, Pello Grazenea hirigintza zinegotziak eta komunikazio aholkulari lanak egiten ari den Oroitz Zabalak.\nLeire Ortuoste alkateak aipatu duenez, «gure herria aspalditik arrastaka duen arazo bati irtenbide emateko ordua da, orain arte izandako udal gobernuek eta herritar guztiok aski ongi ezagutzen duguna. Herritarren bizi kalitatea hobetu nahi dugu, Doneztebe bizitzeko atseginagoa eta erosoagoa izatea. Eta horretarako, herriko mugikortasuna hobetzeko garaia heldu da».\nIzan ere, Doneztebeko erdiguneko karriketan desoreka handia dagoela uste du udalak, «kotxeek espazio handiegia okupatzen dute, nonahi aparkatzen dira, bai espaloian, baita karrikan bertan ere. Berdin du kotxez, oinez edo bizikletan ibili, karrikak igarotzeko zailtasunak nabarmenak dira eta honek konponbide bat eskatzen du, aspalditik gainera».\nHiru ordenantza berri\nTestuinguru honetan, Doneztebeko udalak 2019an parte hartze prozesu bat martxan jarri zuen herritarrekin, ostalariekin eta teknikariekin batera irtenbide bat bilatzeko. Pandemiak prozesu hau baldintzatu du baina, hala ere, arras aberasgarria izan da eta horren emaitza hiru udal ordenantza berri dira:\nTrafiko Ordenantza: otsaileko udalbatzarrean onartuko dute. Alde Zaharra 20 km/orduko zonaldea izendatuko du, oinezkoen eta txirrindularien eskubideak handituz, eta kotxeak espaloietatik ateratzeko aparkamenduak erregulatuko ditu.\nBadoen erregulazioa: hau ere otsaileko udalbatzarrean onartuko dute eta Doneztebeko beharrei erantzunez, bi bado modalitate sortuko ditu: permanenteak eta ordukakoak.\nTerrazen Ordenantza: abenduko udalbatzarrean onartu zuten eta karriketan oreka bilatu nahian, kotxeen, oinezkoen eta ostatuen arteko elkarbizitza arautzen du, ostatuen terrazak mugatuz eta segurtasun distantziak zehaztuz.\nInterbentzio zehatzei dagokienez, azaroan eta abenduan hainbat karriketan seinaleztapen-horizontalak eta hobekuntzak egin dituzte, Parrokia karrikan espaloia handitu eta gehienbat oinezkoentzako prestatuko dituzte, zama lanentzako eta tokiak eta txandakako aparkalekuak sortu dituzte eta seinalizazio bertikal berria instalatu dituzte.\nEta Alde Zaharrean kotxeen kopurua murrizteko asmoz urtarrilean Merkatu Plazako eta Bordatxoko aparkaleku disuasio-neurriak atonduko dituzte eta Aranzoko bidean parking berria sortuko dute, 50 aparkaleku berrirekin. Hiru aparkaleku hauek erdigunetik gehienez bi minutura daude, herritarren eta bisitarien erosotasuna eta praktikotasuna erdigunean jarriz. «Honekin guztiarekin, kotxeen, oinezkoen eta bizikleten arteko bizikidetza indartzera goaz, bazen garaia. Honek guztiak ohitura aldaketa txiki batzuk ekarriko ditu, noski, eta guztion onurarako izanen da. Herriaren onurarako izanen da», aipatu du Leire Ortuostek.\nHobekuntza hauek ezagutzera emateko eta ohitura aldaketak laguntzeko komunikazio kanpaina bat ere martxan jarri dute, Gozatu karrika denona. Doneztebe a pie, en bici y en coche leloa duena. Horren baitan WhatsApp informazio kanala, kartelak, buzoiratzeko eskuorria eta bertzelako bitartekoak martxan jarri dituzte. «Karrika denona da eta denon artean gozatu nahi dugu. Karrikak paseatzeko, erosketak egiteko, jolasteko, senide eta lagunekin batzeko, hemendik harat mugitzeko, elkarrekin disfrutatzeko… egin dezagun karrika gozagarri! Egin dezagun Doneztebe bizigarri!», erranez akitu dute agerraldia Doneztebeko udaletxean.


‘Lehendakari gaia’ antzezlaneko sarrerak, agortuta - Goierriko Hitza : Goierriko Hitza\n‘Lehendakari gaia’ antzezlaneko sarrerak, agortuta\nTxalo Produkzioek bihar aurkeztuko dute lan berrian Ordiziako Herri Antzokian. Iker Galarza eta Zuhaitz Gurrutxaga dira aktoreak. Sarrerak agortu egin dira.\nAntzerki Garaia zikloaren hurrengo saioa Ordizian izango da. Iker Galarzak eta Zuhaitz Gurrutxagak, Lehendakari gaia antzezlana taularatuko dute. Saioa, Herri Antzokian, izango da, 20:30ean. Sarrerak aurrez jarri zituzten salgai, eta gaur Gurrutxagak sare sozialetan iragarri duenez, dagoeneko agortu egin dira.\nTxalo Produkzioak ekoiztetxearen lan berriak politikaren munduan murgildu araziko ditu ikusleak. Lehendakari hautatu berria inbestidura-ekitaldirako hitzaldia prestatzen ari da; azken orduan, ordea, arazo larri bat sortuko zaio. Izan ere, ekitaldia eta hitzaldia eman beharrak aurpegian tik arraro, barregarri eta aguanta ezina eragin dio hautetsiari. Arazoa bideratzeko psikiatra batengana joko dute, eta bien artean solasaldi dibertigarri eta nahasgarri bat sortuko da.


SOLOKOETXE BHI : 2016-12\nBi ertzain etorri ziren hitz egitera Solokoetxera, interneti buruz. Hitz egin ziguten hiru arriskuengatik.\nSare sozialetan, nola ibili eta nola ez. Arrisku handia da webcam ordenagailuko kamera eta mugikorren aurpegiko kamerak inoiz daudela itzalita (oso erraz hakeatzen dira, komenigarria izan daiteke pegatina edo paper bat ipintzea ez denean erabiltzen).\nSare sozialak oso arriskutsuak izan daiteke gazteentzat, batzuetan nerabezaroek interneteko sare sozialetan (facebook, instagram...) ezagutzen duten jendeak engainatu, xantaia egin eta abar oso garrantzitsua da 14 urtetik behera badituzu gurasoen baimena edukitzea, bestela xantaia ahal dizute, lapurtu edo txarrena ciberbullying sufritu, hori gertatzen bada kontatu! Eta bullying sufritzen duten pertsonek kontatu behar dute, bullyinga ez da bakarrik jotzea, bullyinga ere zirikatzea da (pertsona bat txarto sentitzea), baztertzea …\nBullyinga sufritzen baduzu kontatu!\nKontatzea ez da txarra, ez utzi beldurragatik irabaztea, ikusten baduzu norbait bullyinga sufritzen zertan itxaroten zaude, KONTATU!!!\nKontatzea ez da salatzea!\nLishan Varela (1.A)\nArgitaratzailea NAGUSIA noiz 16:10 0 iruzkin\nPasa den abenduaren 5ean Euskara eguna ospatu egin genuen institutuan eta egindako ekintza askoren artean bideo bat egin genuen euskara guretzat zer esan nahi duen ezagutarazteko. Espero dugu zuen gustukoa izatea.\nArgitaratzailea NAGUSIA noiz 13:01 0 iruzkin\nEkilore taldeko partaideek, azaroak 25ean, Emakumeen aurkako indarkeriarekin bukatzeko nazioarteko egunean, hainbat ekintza antolatu genituen. Dinamika anitz prestatu genituen, hain zuzen:\n1. Klasean bideoak ikusi eta dinamizatu genituen. Azken saioan, ikasleek postit-etan genero indarkeriarekin bukatzeko proposamen komunitarioak idatzi genituen eta ondoren kartulina batean mezuak itsatsi genituen.\n2. Lazo moreak egin genituen eta ikasleen artean banatu genituen.\n3. Klase amaieran megafoniatik “Machote kontuz ibili” abestia jarria eta entzun genuen ikastetxe guztian zehar.\n4. Aurten erail dituzten emakumeen omenez, ikastetxearen sarreran eta patioan kandelak jarri genituen.\n5. Ikasle eta irakasle batzuk morez eta beltzez jantzita joan ginen.\n6. Errekreoan genero indarkeriaren biktimak ikusarazteko asmoz lurrean etzan ginen kandelez inguraturik.\nArgitaratzailea NAGUSIA noiz 11:26 0 iruzkin


Irekia Eusko Jaurlaritza - Gobierno Vasco :: Euskadiko Gazteak Lankidetzan programan parte hartzen duten ehun gazte inguru Asiatik, Afrikatik eta Amerikatik bueltatu dira, lanean hiru hilabete eman ondoren\nEscenas que se repiten en los aeropuertos vascos estos días Iturria: Irekia\nEl centenar de jóvenes participantes en el programa Juventud Vasca Cooperante regresa a Euskadi tras tres meses de trabajo en Asia, África y América Iturria: Irekia\nUrriko asteburu batean, 18 GGKErekin batera, egindako lanak ebaluatuko dituzte\n25 urteko euskal lankidetza nazioarteko garapenerako\nHiru hilabetez ahultasun-egoeran dauden herri eta gizarteen garapenerako lankidetzarako lanak egiten jardun ondoren, Euskadiko Gazteak Lankidetzan programako ehun gazte parte-hartzaile inguru Euskadira itzuli dira. Beatriz Artolazabal Enpleguko eta Gizarte Politiketako sailburuak eta Ander Añibarro Eusko Jaurlaritzako Gazteriako zuzendariak, urrian, udan boluntariotzako euskal taldeek haurrei, irakaskuntzari, adinekoei eta indarkeriaren biktima diren emakumeei laguntza emateko eginiko lanak ebaluatu eta prestatzeko jardunaldietan parte hartuko dute.\nAste honetan, jatorrizko udalerrietara bueltatu dira 66 parte-hartzaile. Honako herri hauetatik etorri dira: Kenia, Guatemala, Mexiko, Santo Domingo (Dominikar Errepublika), Piura eta Lima (Peru), Manta (Ecuador) eta Senegal. Beste 8 Cochabambatik (Bolivia) eta Pereiratik (Kolonbia) , eta gaur, ostiralean, beste 12 gazte gehiago, Mexikotik, Filipinasetik eta Guatemalatik. Igandean, beste 13 neska-mutil iritsiko dira; lankidetzan jardun dute Kolonbian, Bolivian, Indian eta Hondurasen, eta astelehenean beste hamar iritsiko dira Perutik.\nEhun pertsona inguru horiek Euskadiko Gazteak Lankidetzan programaren 2017ko edizioan parte hartu dute; programak 25 urte bete ditu, eta helburu du Euskadiko gazteak hegoaldeko herrialdeetan garapenerako lankidetzan jarduteko ekintzetan sentsibilizatzea eta euskal gazteetan herrien eta gizarteen arteko elkartasunaren kultura sustatzea.\nUrriaren 28an eta 29an, taldeak, asteburu osoan zehar, Arabako Barriako aterpetxean parte hartuko du eginiko lanen ebaluazioan, 18 GGKE sustatzaileekin batera; bertan, ideiak eta ekarpenak egingo dira, etorkizuneko edizioetarako.\nMexikora joan diren 8 pertsona gazteen taldeak hurbiletik bizi izan ditu irailean gertatu diren lurrikaren eraginak, baina, zorionez, ez dute berengan ondoriorik izan, baina oso arduratuta egon dira inguruan gertatzen zebilenagatik. Lehenengo unetik, Eusko Jaurlaritzaren Gazteria Zuzendaritza beraiekin eta beren familiekin harremanetan egon da.


100 urte baino gehiagoko historia - Alcorta Forging Group\nTeodoro Alcortak eta Esteban Unzuetak Esteban Unzueta eta konpainia sortu zuten erdi bana, 4.000 pezetako kapitalarekin. Hasieran, enpresaren jarduera nagusia eskuzko armak egitea zen. 1920an, enpresaren izena aldatu zen, Alcorta y Cía sortu zen. Armak, aiztoak eta tresna elektrikoak egiten zituen. 1976an, enpresak inoiz izandako langile-kopururik handiena izan zuen; hain zuzen, 300 pertsona.\n1982an, Alcortak, gaur egungo instalazio berrietan, automobilgintzako lehen urratsak eman zituen, Seat, Opel Zaragoza eta Ford Valencia konpainien eskutik.\nAlcorta Brockhaus SA sortu zen\nAlcorta eta Alemaniako Brockhaus Soehne GmbH enpresa batu ziren, merkatuan proposamen bateratua egiteko. Alemaniako enpresak Alcortaren akzioen %51 erosi zuen.\nAldi horretan, Alemaniako forjaketako teknologiarik eta prozesurik onenak ekarri ziren Alcortara. Izan ere, Alemaniak merkatu honetako erreferentzia izaten jarraitzen du oraindik ere.\nTalde Global Handi baten barruan\n2005ean, Alcorta Brockhaus SA Mahle talde multinazionalean sartu zen. Izan ere, talde horrek Brockhaus Soehne GmbHren %100 erosi zuen, eta enpresa multinazionalen metodologiak eta kudeaketa-sistema integralak ezarri zituen Alcortan.\nZiurgabetasuna eta proiektu berria\nAlcortak eta Mahle taldeak merkatuko eta negozioko estrategia desberdinak zituzten. Horren ondorioz, bi enpresak elkarrengandik urrundu ziren, eta Alemaniako enpresak bere partaidetza saldu zien familia sortzaileei. Hortaz, harrezkero, akziodun tradizionalak eta akzioak erosi zituzten zenbait langile izan ziren Alcortaren jabeak. Ondoren, enpresa Hegoafrikan ezarri zen, eta bulegoak ireki zituen Txekiar Errepublikan,Frantzian eta Alemanian, eta urtebeteko trantsizio-aldi horren ondoren, 2009an, gaur egungo Alcorta Forging Group sortu zen.\n100 urteko ibilbidea eta gero, Alcorta Forging Group forjaketaren arloko erreferentzietako bat izan zen berriro ere. Bere balioak eta gizartearekin zeukan konpromisoa berretsi zituen, eta XXI. mendeko merkatuaren egungo beharrekin bat datorren irudi berri bat hartu zuen.\n2013. urtean, Alcorta Forging Groupek lehen sukurtsala ireki zuen AEBetan, eta 2014an, zerbitzu-bulegoa zabaldu zuen Shanghai hirian. Alegia, erreferentziazko merkatu globaletan egoteko joera erakutsi zuen berriro.


Eleberri labur - Wikipedia, entziklopedia askea.\neleberri bat baino laburragoa den lana\nEleberri laburra, Noveleta, Novelette edo Nouvelle izen desberdinekin ezagutzen da Frantzian garapen handia izan duen narrazio mota da. Eleberri arruntekin konparatuta luzera txikiago du eta argumentua zein pertsonaiak gutxiagoak dira, baina ipuina baino dezente luzeagoa da. Hitzen zenbakiaz 15. 000 eta 40 000 mila artean egon daiteke. Euskal literaturan ere genero hau nahiko jorratua izan da.\nEleberri laburrak historia luzea du: Miguel de Cervantesen Novelas ejemplaresen azala, 1590-1612.\nEuskal literaturan Anjel Lertxundik eleberri labur ugari plazaratu ditu.\n3 Eleberri labur ezagun batzuk\n4 Eleberri laburrak euskal literaturan\nEleberri laburraren sustraiak Erdi Aroko bukaeraren literaturan aurki daitezke; mende ohietan ohikoak ziren ipuin bat baino luzeagoak ziren narrazioak, eleberri arruntaren luzera izan gabe. Giovanni Boccaccioren (1313-1375) Dekamerona adibide egokia izan daiteke. XVI. mendean novella kontzeptua zabaldu zen; lan mota hori Italiatik zabaldu zen narrazio laburraren esanahiarekin. Luzeagoa baldin bazen romanzo (italieraz) edo roman (frantsesez) ziren. Miguel de Cervantesek bere Novelas ejemplares liburuan (1590-1612) kontzeptua erabili zuen, esaterako.\nEz da honena definizio erraza. Mari Jose Olaziregi horrela dio: "E. M. Forster kritikari ingelesak, esaterako, eleberriaren definizio zehatzak eragiten dituen zailtasunak izan zituen hizpide. Testuaren hitz kopuruaz gain (50.000 hitzez mintzo da E. M. Forster), malgutasuna eta aldakortasuna jo zituen eleberriaren ezaugarri berezkoentzat". Dena dela, hitz kopuruen gainetik egilearen borondatea dago, berak erabakitzen baitu bere testua eleberria, ipuina edo eleberri laburra ote den.\nEleberri laburraren ezaugarri batzuk hauek dira:\nkondentsazioa eta kontzentrazioa beharrezkoak dira\nkontakizunean lementuak eta gertakariak oso ondo aukeratu daude\nEleberri labur ezagun batzukAldatu\nMiguel de Cervantes: El licenciado Vidriera, 1616.\nRobert Louis Stevenson: Strange Case of Dr Jekyll and Mr Hyde, 1886.\nH. G. Wells: The War of the Worlds, 1898.\nThomas Mann: Der Tod in Venedig, 1912.\nFranz Kafka: Metamorfosia, 1915.\nPio Baroja: La dama de Urtubi, 1916.\nAlbert Camus: L'Étranger, 1942.\nGeorge Orwell: Animal Farm: A Fairy Story, 1945.\nErnest Hemingway:The Old Man and the Sea, 1955.\nJuan Rulfo: Pedro Páramo, 1955.\nRobert Laxalt: A Cup of Tea in Pamplona, 1985.\nEleberri laburrak euskal literaturanAldatu\nEuskal literaturaren garapen garaikidean askotan erabili da eleberri laburrera formatoa.\nSeber Altube: Laztantxu eta Betargi (1957)\nAnjel Lertxundi: Ajea du Urturik (1971)\nAnjel Lertxundi: Goiko kale (1973)\nRamon Saizarbitoria: Ehun metro (1976)\nAnjel Lertxundi: Hamaseigarrenean, aidanez (1983)\nBernardo Atxaga: Bi anai, 1985.\nAnjel Lertxundi: Tobacco days 1987\nJose Inazio Basterretxea: Falo zantarra, 1988.\nAnjel Lertxundi: Carla (1989)\nAlberto Ladrón: Xake mate, 2002.\nJoseba Sarrionandia: Kolosala izango da, 2003.\n↑ Euskaltzaindia: Literatura terminoen hiztegia, 2008, 191 or.\nEleberri laburraren Goncourt saria\nAzken aldaketa 6 iraila 2020(e)an, 11:05(e)tan


Gutxienez 27 pertsona hil dira Mantxako kanalean, ontzi bat hondoratuta\nBi pertsona erreskatatu ahal izan dituzte Calaiseko kostaldean. Migratzaileak Erresuma Batura heldu nahi zuten. Ustezko lau trafikatzaile atxilotu dituzte. Johnsonek eta Macronek migratzaileen ahaleginak geldiarazteko eta talde kriminalak harrapatzeko ahaleginak bateratzea adostu dute.\nTragedia Mantxako kanalean. Irudia: EiTB Media\n27 pertsona migratzaile hil dira Mantxako kanalean, ontzi bat hondoratuta, Frantziako Gobernuak jakitera eman duen azken zenbaketaren arabera. Hildakoek Erresuma Batura heltzea zuten helburu.\nAurrez, Emmanuel Macron Frantziako presidenteak eta Gerald Darmanin Barne ministroak 31 pertsona hil direla eta beste bi pertsona erreskatatu dituztela adierazi dute.\nHildakoen artean bost emakume eta neskato bat daude. Gainera, segurtasun indarrek bi pertsona erreskatatu ahal izan dituzte Calaiseko kostaldean eta ospitalera eraman dituzte hipotermia zantzuekin. Ustezko lau trafikatzaile atxilotu dituzte.\nTragediaren berri izan ondotik, telefonoz hitz egin dute Emmanuel Macron Frantziako presidenteak eta Boris Johnson Erresuma Batuko lehen ministroak. Migratzaileen ahaleginak geldiarazteko eta horretara bultzatzen dituzten talde kriminalak harrapatzeko ahaleginak bateratzea adostu dute bi agintariek.\nElkarrizketa hori izan aurretik, Emmanuel Macron Frantziako presidenteak Europako homologoei Frontex agentziaren baliabideak berehala areagotzea eskatu die Europar Batasunaren kanpoko mugetan. Era berean, "premiazko bilera" eskatu du migrazioaren erronkari aurre egiteko.\n"Frantziak Mantxako kanala hilerria bihurtzen ez du utziko. Trafikatzaile sareek bizitzak arriskuan jartzen dituzte. Biktimei, umezurtzei eta familiei zor diegu. Gure buruari zor diogu", adierazi du ohar batean.\n"Sare kriminal" horiek desegiteko lana bizkortzea aldarrikatu du Macronek, Erresuma Batua, Belgika, Herbehereak eta Alemaniarekin elkarlanean: "gaurtik gure esfortzuak areagotzen ez baditugu, tragedia gehiago gertatuko dira", erantsi du.\nPresidenteak oharrean azaldu duenez, urte hasi zenetik, 600 poliziaren eta jendarmeren lanari esker, 44 sare desegin eta 1.552 pertsona atxilotu dituzte.\nHala ere, Erresuma Batura iristeko 47.000 saiakera izan dira. Segurtasun indarrek 7.800 pertsona migratzaile erreskatatu dituzte. Gaur gertatutakoarekin Europa "atsekabetuta" dagoela gaineratu du Macronek.\nFrantziak gehiago egin dezakeela esan du Boris Johnsonek\nBestalde, migratzaileak Mantxako kanaletik Erresuma Batura joatea saihesteko neurri gehiago har ditzala eskatu dio Boris Johnsonek Frantziako Gobernuari.\n"Migratzaileak itsasora bidalita negozioa egiten duten mafiekin amaitzeko" deia egin du lehen ministro britainiarrak.\nHalaber, iradoki du Macronen Gobernuak ez duela nahikoa egiten Frantziako kostaldetik txalupen irteera ekiditeko. "Arazo honi aurre egiteko modua zein konbentzitzen saiatu gara herrialdeak\nZailtasunak izan ditugu hainbat herrialde, batez ere Frantzia, arazo honi aurre egin behar zaiola konbentzitzeko", kritikatu du.\nMigratzaileen auziari lotuta, Frantziako eta Erresuma Batuko gobernuen arteko ika-mikak ohikoak dira.


Zadorrak eta Baiak gainezka egin eta gero, Uribarri husten hasiko dira ostiralean - Araba - Alea.eus\nEstitxu Ugarte Lopez de Arkaute 2019-01-24 17:02\nEuriteek asteazkenean gauean eta ostegunean goizean sortu dituzten arazoez gainera, orain arreta Uribarriko urtegian jarrita dago; izan ere, ostiralean hasiko dira urtegia husten, eta horrek kalte larriak ekar ditzake presaren inguruetan. Erakundeen arteko Zadorrako mahaia bildu berri da Zadorrako urtegi sistematik ur hustutzea adosteko, balizko euri berriei toki egiteko. Hala, 15 m³/s-ko ur-hustutzea egingo da bai Ullibarritik, baita Urrunagatik ere. Litekeena da, gainera, asteburu osoan ur-hustutzeak mantendu behar izana, "baina ez da aurreikusten Zadorrako arroan arrisku egoerarik sortuko denik".\nAñanan eta Trebiñun, batik bat, arazo larriak sortzen ari dira Zadorra eta Baia ibaiak, baita Omecillo ibaia ere Gaubea aldean. Gainezka egin dute ibaiek zenbait puntutan, eta hainbat errepide moztuta daude Erriberagoitian, Iruña Okan, Argantzonen eta Kuartangon. Besteak beste, Billoda, Pobes, Anuntzeta eta Tresponde urak inguratuta daude, eta bertara sartzeko edo bertatik ateratzeko traba handiak daude. Gainera, goizean zehar Arabako suhiltzaileek hainbat lagun erreskatatu behar izan dituzte, urak hartutako tokietatik sartzen saiatu direlako kotxean. Moztuta dauden errepideen informazio eguneratua ematen ari da Arabako Foru Aldundia bere web orrian .\nBere aldetik, Gasteizko Udaltzaingoak ohartarazi du Zadorra ibaia gainezka egiteko zorian dagoela Abetxuku auzoan. Dena dela, Elurteetarako Planaren larrialdi aurreko fasea desaktibatu dute, ez baita aurreikusten elurra egingo duenik Arabako hiriburuan.\nArgazkiak: PHOT.OK, Kuartangoko bizilagunak, Arabako Suhiltzaileak.\nEuriak errepideetan eragin ditu arazo gehienak\nMirian Biteri 2019 urt 24 Araba\nAzken orduetako euriteen eraginez, hamaika errepide itxita daude Araban.


Inoren Ero Ni eta Josh Rousen kontzertuak - Nontzeberri\nHasiera/MUSIKA/Inoren Ero Ni eta Josh Rousen kontzertuak\nInoren Ero Ni eta Josh Rousen kontzertuak\nInoren Ero Ni laukote gipuzkoarrak iaz argitaratu zuen Fregoli bere azken lana, baina ezin izan dute disko bikain horretako kantuak zuzenean nahi beste jo, bateria jotzaile aldaketa tarteko. Izan ere, Mikel Abrego bateria jotzaileak taldea utzi behar izan du eta haren ordez Guantxe (Teen Dogs, Safety Pins, Lobo Electrico…) sartu da.\nInoren Ero Nik bihar egingo du estreinako kontzertua bateria jotzaile berriarekin Bermeoko Beleza Malandra Ateneoan, 18:30ean. Gero, martxoaren 1ean, Donostiako Gasteszenan izango da eta 22an Arrasateko gaztetxean.\nKontzertuotan Fregoli diskoko kantuak nagusituko dira. Izan ere, talde gipuzkoarrak orain arte grabatu dituen doinu bikainenak biltzen ditu, guztiak haientzat funtsezkoak diren erreferenteen inguruan idatziriko kantuak, besteak beste, Gill Scott Heron musikari beltza, Jim Jarmusch zinegilea edo diskoari izenburua ematen dion Lepoldo Fregoli aktore italiarra.\nBestalde, Josh Rouse musikari estatubatuarra ikusteko parada izango da asteburu honetan. Gaur, Donostiako Intxaurrondo Kultur Etxean izango da Napoka Iria bikotearekin batera, eta bihar berriz, Bilboko Azkena Aretoan. Rousek The Long Vacation taldearekin iaz grabatu zuen lana aurkeztuko du. Diskoa bossa, jazz eta giro akustikoekin berotuta dator. Izan ere, Rouse estatubatuarra izanagatik ere, Valentzia inguruan bizi da aspaldi eta Mediterraneo itsasoaren eraginak ageri dira disko berrian.\nRousek aipatu The Long Vacations musikariek izango ditu lagun: Cayo Bellveser (baxua eta pianoa) eta Xema Fuertes (banjo, gitarra, bateria). Estatubatuarra kantu idazle bikaina da eta bere ibilbide luzean lan biribilak argitaratu ditu, hala nola, 1972 (2003) edo Nashville (2005).\nMundu osoko argazkilari ospetsuak\nGasteizko Udalak ez du bertsolaritza sustatuko


Mundua ulertzeko era berri bat hasi zenekoa • ZUZEU\nMundua ulertzeko era berri bat hasi zenekoa –\nLehengo asteko sarreran ere aipatu nuen 1920. urtea. Mugarri moduan ikusten dut nik urte hori, izan ere, nork usteko zuen, 1920 aldera, hainbesteko aurrerapena egingo genuenik?\nInork gutxik pentsatuko zuen gizakiak ilargia zapalduko zuenik, adibidez, eta zapaldu du; bonba atomikoa bezalako gauzarik, berriz, imajinatu ere ez garai hartan…\nBaina utzidazu itxuraz horiek baino apalagoa den aurrerapen teknologiko bat aipatzen: eskuko telefonoa edo, txantxetan esaten zaion bezala, segapotoa.\nBaztango bazterrak. cc-by-sa Mimentza\nNafarroako haran zoragarri batean jaioa naiz ni, Erronkarin. Aita Baztan bailarakoa nuen, eta ni, txikitan, Baztango mendietan ibiltzen nintzen, sarri, aitatxirekin. Gizon hura barrez lehertuko zen, noski, norbaitek esan izan balio urte gutxi barru menditik bertatik hitz ahal izango zuela Kaliforniako bere senideekin, eta horretarako aski izango zuela eskuan kabitzeko moduko traste bat.\nGu, berriz, hain gaude zientziaren eta teknologiaren lorpenekin ohituta, hain dira horiek guretzat eguneroko gauza, ezen ohartu ere ez baikara egiten zenbat eta nola aldatu duten gure bizimodua aurrerapen horiek, hoberako aldatu ere.\nZientziaren eskutik, egin dugun bide luzeari zor zaio hori guztia eta gehiago.\nAlabaina, hogeitabost mende egin behar dugu atzera, bide luze horren hasiera ikusteko. Izan ere, orduan hasi baitzen gizakia, jakin-minak eta harridurak akuilatuta, ordurarteko azalbide nagusia, mitoa, bazterrera uzten eta filosofatzen, oinarri-oinarrizko arazoak arrazoi soilaren bidez argitu nahirik.\nMundua ulertzeko modu berri hark arrakasta izan zuen, gainera, eta lehen filosofo eta zientzialari haien ustea sinesmen itsu bihurtu zen: “unibertsoa arrazoizkoa da, eta arrazoi bidez uler daiteke”, hori zioen fede berriak.\nEta fede horren garrantziaz jarraituko dut datorren astean.\n2 pentsamendu “Mundua ulertzeko era berri bat hasi zenekoa”-ri buruz\nBentatxi 2011-05-18 16:45\nPedro Miguel, hor adierazten duzun hori guztia egia berdaderoa, baina zein gutxi hartzen dugu kontuan!!: “Izan zirelako gara, eta garelako izango dira”\nIrrikitan hurrengoa irakurtzeko.\njoseba barandiaran 2011-07-06 21:22\n25 mendetan egin diren aurrerapenak aurrerapen, konparazioz, eta jakinik bide hori ezinbestekoa dela 1920ra iristeko, ez al dira oso txikiak azken 75 urteetan egin direnekin edo, gutxienez, azken urteotan gizakion bizimoduan eragin dituen aldaketekin? zer eta, munduak bizitoki gisa dituen ezaugarriak galarazteko ahalmena lortu du, finean, gizakiak !


Batzokiaren berrinaugurazioan Egibarrek "amnesiaren aurrean, memoria; adanismoaren aurrean, errealitatea; kamuflajeren aurrean, egia eta benetakotasuna", defendatu ditu - Aretxabaleta - Goiena.eus\nBatzokiaren berrinaugurazioan Egibarrek "amnesiaren aurrean, memoria; adanismoaren aurrean, errealitatea; kamuflajeren aurrean, egia eta benetakotasuna", defendatu ditu\nXabier Urtzelai 2022-05-09 10:05\nAretxabaletako batzokiaren berrinaugurazio ekitaldia egin dute gaur eguerdian, eta Debagoieneko EAJko aurpegi ezagunak batu dira bertan. Aurreskuarekin hasi dute ekitaldia, eta Xabier Otxoa Uri Buru Batzarreko presidenteak Joseba Egibarri eman dio hitza, izan ere, ekitaldi politikoa izan da luntxaren aurretik. Hala, GBBko presidenteak "Euskadiren eraikuntza nazional eta sozialerako EAJ eredua" aldarrikatu du.\nAretxabaletako batzokiaren berrinaugurazioan, Joseba Egibar Gipuzko Buru Batzarreko presidenteak Eusko Alderdi Jeltzalearen herri eredua izan du mintzagai. Ildo horretan, EAJren ideologia oinarrizko hiru zutabetan zedarritzea azpimarratu du: "Euskadiren existentzia eta erabakitzeko eskubidea, balio demokratikoetan sakonki sinestea, eta justizia sozialean oinarritutako ekintza politikoa”. Oinarri horiekin, "EAJk 125 urte baino gehiago eman ditu gure herriaren eraikuntza nazionalean eta sozialean lanean”. Eta ibilbideak bermatzen dituela gaineratu du, "erabaki estrategiko nagusietan asmatu egin dugulako".\nEAJren jarreraren ezaugarriei dagokionez, "eraikitzaileak, baikorrak, aurrerakoiak, elkarlanera irekiak eta abertzaleak gara, berdintasunaren alde, askatasunaren alde eta gizarte hobe baten alde lan egiten dugu", nabarmendu du.\nPuntu horretan, ezker abertzaleari eragiten dioten "amnesia eta adanismoa" aipatu ditu, kamuflatzera eramaten dutenak. "Amnesia dute, giza eskubideak ardatz bezala hartuta, iragana irakurtzeko eta etorkizuna eraikitzeko", azaldu du. "Hor zulo beltz bat dute. Ez dute ezer gogoratzen, ez dakite non zeuden, zer egin zuten, zer esan zuten", azpimarratu du. "Adanismoa, haien ustez, ez delako ezer ondo egin; beraiekin hasten da mundua", azaldu du. "Irekitzeko begiak esan behar zaio eta aitortu egindakoa lankidetza-bideak ireki ahal izateko", gaineratu du. "Kamuflaje politikoa beren iraganari aplikatzen dioten amnesiaren eta herrialde honetan azken lau hamarkadetan sozialki eta nazionalki eraikitakoa ez aitortzearen ondorioa da; ez baldin badute ezer gogoratzen eta ezer ez bada egin azken hamarkada guzti hauetan, erabakitzen dute kamuflatzea EAJ eredua tuneatuz", ondorioztatu du. "Amnesiaren aurrean, aplikatu behar zaie memoria eta giza eskubideak; adanismoaren aurrean, errealitatea eta berrogei urtetako herrigintza; eta kamuflajeren aurrean, benetakotasuna eta egia", azpimarratu du.\nJoseba Egibarrek EAJk ezartzen dituen etorkizuneko helburu nagusiak zehaztuz amaitu du hitzaldia: "pertsonak zaintzea eta zerbitzu publiko sendoak eustea; garapen ekonomikoa, justizia soziala eta subiranotasun politikoa; autogobernu osoa subiranotasunaren ondorioz; euskara gure politikaren zeharkako ardatz gisa; eta nazio izaera zaindu eta landu", amaitu du.


2018 UDABERRI-UDA DENBORALDIA | Leize moda dendak\n2018 UDABERRI-UDA DENBORALDIA\nLeizeren 2018ko uda-udaberriko bilduma berria asmo zehatzekin dator: free spirit.\nGoza ezazu gure arropetako bakoitzak ematen duen askatasunarekin. Oraingoan kirol inspirazioarekin datoz, gainjarritako testurekin, askotariko print estiloekin eta, nola ez, udaberriaz gozatzeko kolore bizi, dibertigarri eta aproposekin.\nDenboraldiko tendentzia estanpatuak: PRINT\nMarraz beteko dira kaleak denboraldi honetan. Horizontalak eta bertikalak, zuzenak eta okerrak… Askotariko lodiera eta kolore motekin, aurtengo joerak bideratuko dituzte. Jolastu marrekin paraleloan, eta txundi gaitzazu marinel estiloan. Navy erako marra zuriko eta urdineko kamiseta klasikoek protagonismoa partekatu dute kolore askoko marrekin.\nLoreak dira udaberriaren betiereko ikonoa. Aurtengo modako lorategiak mini estiloa izango du, gure aurpegi bukolikoaren erakusgarri. Baporearen gisako jantzi arinetako lore txikiek zure femeninotasuna nabarmenduko dute. Naturaren bertsio mugagabeak udaberriko ezinbesteko jantzietan inprimatuko dira. Eguzkia ari da agertzen eta gora doaz tenperaturak. Flower powerraren aroa da!\nLook mota guztietako erreginak izango dira: XS neurrikoak, beltzak, kolore anitzekoak… Gakoa da ez dagoela erdibidekorik: jantzi itzazu goitik behera, marrekin edota jantzi minimalistekin konbinatuta.


Martin Ugalde Kultur Parkea » Azaroaren 16an, Nafarroako aldaketa politikoaren inguruko Martin Ugalde Foroa\nNafarroa, orain ala inoiz ez izenburupean, Nafarroako aldaketa politikoari bide eman dioten alderdietako kideekin solasaldia izango dugu azaroaren 16an, asteazkena, Martin Ugalde Foroan. Mahaiaren inguruan bilduko ditugu Unai Hualde (Geroa Bai), Bakartxo Ruiz (EH Bildu), Eduardo Santos (Podemos-Ahal Dugu) eta Joseba Ezeolaza (Izquierda-Ezkerra). Gidari lanak Ion Orzaiz eta Joxerra Senar Nafarroa, orain ala inoiz ez liburuaren egileek egingo dituzte.\n2015eko maiatzaren 24a egun esanguratsua da nafartar askorentzat. Orduan egin ziren Foru Erkidegoko hausteskundeak, eta denbora luzez lurraldea kudeatu zuen UPN alderdiak toki egin behar izan zien erakundeetan ordura arte baztertutako alderdi politiko zein sektore sozialei. Geroztik, aldaketak aurrera egin du bere zailtasun, argi-ilun eta arriskuekin.\nMartin Ugalde Foroan, Nafarroa Garaiak azken urte honetan egin duen bidea gainbegiratu, eta datozen erronkak aztertuko ditugu aldaketa politikoari bide eman dioten alderdietako kideen eskutik: Unai Hualde (Geroa Bai), Bakartxo Ruiz (EH Bildu), Eduardo Santos (Podemos-Ahal Dugu) eta Joseba Ezeolaza (Izquierda-Ezkerra). Ion Orzaiz eta Joxerra Senar Nafarroa, orain ala inoiz ez liburuaren egileek gidatuko dute saioa.\nEkitaldia Martin Ugalde kultur parkean izango da, eta zuzenean jarraitu ahal izango da berria.eus atarian.\nEkitaldian bertan salgai egongo da ‘Nafarroa, orain ala ez’ liburua.


Amonite bila haitzetan | Kultura | Berria\nAmonite bila haitzetan\nKepa Altonagaren 'Iridioaren mintzoa' saiakera berriak geologiaz eta paleontologiaz dihardu. Bosgarren liburua du Pamiela etxearekin\nKepa Altonaga, atzo, Donostiako Liburutegi Nagusian. ANDONI CANELLADA / FOKU Tamaina handiagoan ikusi\n2021eko maiatzak 20 - Donostia\nMeteoritoa eta dinosauroen akabantza: azpititulu horixe du Kepa Altonagaren Iridioaren mintzoa saiakera berriak. Baina, nobela batez ari balitz bezalaxe, idazleak argi adierazi du: «Thriller honetako gaiztoa Alvarez fisikaria da». Liburuan kontatzen baitu 1911n Kalifornian jaiotako fisikariak ikerlari lanetan jardun zuela Hiroshimako bonbardaketan, 1945eko abuztuan, eta baita Manhattan proiektuan ere, bonba atomikoa egiten, Robert Oppenheimerrek gidatutako taldean. Gero, fisikako Nobel saria jaso zuen 1968an, eta, ondoren, 1980an, bere seme Walter Alvarezekin batera, dinosauroen (eta Lurreko espezieen hiru laurdenaren) iraungitzeari buruzko hipotesi bat azaldu zuen. Aita-semeak ohartu ziren duela 65 milioi urteko Kretazeo-Paleogenoko lur geruzetan iridio kontzentrazioa ohikoa baino ehunka aldiz handiagoa zela. Zergatik ote? Hamar kilometroko meteorito edo asteroide batek lurra jo zuelako 75.000 kilometro orduko abiaduran. Eta, haien hipotesiaren arabera, inpaktu osteko ingurune baldintzek suntsipen masiboa eragin zuten.\nNolanahi ere, Stephen Jay Gould paleontologo eta biologo ebolutiboak argudiatu du alvareztarren inpaktu hipotesia arrakastatsua izan arren ezin dela orokortu suntsipen masiboetara. Eta Altonagak idatzi du liburuan: «Askoz samurragoa suertatzen da hipotesi sinple eta zorrotz bat aurkeztea, inpaktuarena bezalakoa, eta ez eztabaidatzea fosil erregistroaren inprezisioaz edota komunitate biologikoen konplexutasunaz».\nZazpi kapitulu ditu Altonagaren saiakerak, ehunka anekdota eta detaile, eta 25 irudi eta argazki. Irudien artean, atentzioa ematen dute, adibidez, hiru hauek: azaleko argazkia Joaquin Gomez de Llanera geologoak Igeldoko mendiari egindakoa da, 1954an; Yasunari Kawabata idazle japoniarra eta Luis Alvarez fisikari estatubatuarra talde argazki berean daude, 1968an, Nobel sarien ekitaldian, Stockholmen (baina argazkian ez da ageri Rene Cassin baionarra); eta Peter Ward paleontologoaren On Methuselah's Trail liburuaren azala eskaini du, 1992koa, non aipatuta baitatoz Zumaiako Algorriko haitz labarretan egin zituen ikerketak, bost urtetan, amonite bila.\n«Liburu hori nire faboritoa da paleontologo estatubatuarraren dibulgazio liburuen artean», nabarmendu du Altonagak: «Zumaian kokatuko zaitu, eta zehatz-mehatz kontatuko dizu, ez soilik zelan jardun zuen 1982an amonite fosila lokalizatzen, baita zer iruditu zitzaion euskal lurraldea ere, zelan moldatu zen euskaldunekin, eta orduko giro politiko gatazkatsuan nolako enkontru lanjerosak bizi izan zituen laginak erauzi bitartean, dela txapelokerrekin, dela abertzaleekin».\nMaite dugu orok Zumaia du izena Altonagaren liburuko azken kapituluak; Jean Etxepare medikuaren Beribilez kronikatik hartutako esaldi bat da, segidan zera dioena: «Errana daukute hor bizi izana dela anitz urtez, omonier, Domingo Agirre apeza». Altonagak fantasia egiten du, Zumaiako Algorrin «Domingo Agirrek ere bustialdi meteoritikoak hartzen zituela». Eta, bukatzeko, umoretsu, ohar egiten du ikasleei gogaikarria egiten zaiela dinosauroen suntsipenari buruzko kontuak lantzeko txangoa egitea baina dinosauro fosilik ez egotea: «Gogorarazi behar zaie dinosauroen sasoian itsaspean egon zela bisitatzen ari garen lurralde osoa».


Ekipazioa | Buelta sustraietara\nNahiz eta mundutik barrena txirrindan joateko ilusioa eta egiten duzuna maitatu besterik ez diren behar, daramagun guztia ezinbestekoa dugu gure bidean zain ditugun egun luzeak eta gogorrak hobeto emateko.\nGurekin daramatzagun gauzetatik, hauek ezin dute falta gure alforjetan:\nArropa, jantziko gaituen sponsorra aurkitzeko zortea eduki dugu, Ternua www.ternua.com izateak lasaitu egiten gaitu, kalitate bikaineko arropa garantizatuta daukagulako\nBizikleta, gure laguna izango dena, gure gorputzaren jarraipenabat, errepide, gurdi bide eta edozein bidezidorretatik “eramango” gaituena, gogorra eta erresistentea izatea ezin bestekoa da, eta era berean ahal den sinpleena, matxura bat edukitzean erraza konpontzeko eta pieza bat behar izanez gero, edozein lekutan aurkitu ahal izateko. Aitorrena altzairuzkoa da, gure ustez hoberena horrelako bidaiak egiteko. Laurarena ordea, aluminiozkoa, gaur egun altzairuzkoa aurkitzea ia ezinezkoa delako. Aukera hau hartu beharrean aurkitzen bazarete, kontutan izan kalitate oneko aluminiozkoa izatea.\nKomponenteak, kalitate onekoak hautatu ditugunez Shimano Deore izan behar dira gutxienez.\nParrilak, txirrindak daukan atalik garrantzitsuenetakoa da, kilo asko kargatuko baitugu gainean. Tubus markakoa aukeratu dugu, Aitorrek bi parrilak marka horretakoak daramatza, eta Laurak atzekoa bakarrik, nahiz eta aurrekoa kopia bat den, Mohamedek oparitu zion Iranen, bidean aurkitu genuen txirrindulari batek.\nAlforjak, dauzkagun gauza guztiak garraiatzeko beharko ditugu, eta ezinbesteko baldintza inpemeableak izatea da. Euria egin eta bustitzen garenean, oso garratzizkoa da, dauzkagun ordezko arropak, lo zakua, eta denda lehorrak ditugula jakiteak ematen duen lasaitasuna edukitzea. Iraunkorrak izan behar dute emango dugun pisua kontutan edukita.\nAzken urte hauek bidaiatzen, Aitorrek zeramatzan alforjak onak eta iraunkorrak zirela konturatu gara, hala ere fabrikatik zekarren akats batek behar baino lehenago ahutsiarazten zituen, alforjak berak daukan perfilak egiten ziolako zuloa. Azkenik berdinak erostea erabaki dugu, batez ere zeukan akatsa konpondu dutela ikusi dugulako. Vaude markakoak dira, “aqua plus back” atzekoak “eta Aqua front” aurrekoak. Gainera petate bat erosi dugu, marka berdinekoa, motxila egiteko aukera duena, “Transit” modeloa 45l. Aitorrek aurreko kaja Ortlieb markakoa da.\nLaurak ordea, orain arte erabili dituen alforjak “Ortlieb” markakoak ziren, eta oraindik ondo dituenez berdinekin jarraituko du. Eta atzekoak eta petatea Aitorrek dituenaren berdinak dira. Manillarreko kaxa “Vaude” markakoa delarik.\nHornilloa multikonbustiblea, gasolina, gasoila, parafina, kerosenoa… erretzen dituelarik. Europatik kanpo gas kartutxoak ezin direlako aurkitu..”Optimus nova plus” aukeratu dugu, batez ere sua erregulatzeko aukera duelako.\nKanping denda, haize bortitzak eta euri kopuru handiak jasan beharko dituenez, Vaude markakoa erosi dugu. Daukagun informazioak, denda hauek aproposenak direla eguraldi hezea denerakoesaten du.\nUra filtratzeko purifikadoreak, zeramikaz egindako filtroa izan behar du, eta zuloak 3 mikrakoak izan behar dute edo ttikiagoak. Bidean aurkituko dugun edozein ur mota edateko aukera izango dugu.Orain arte “Katadyn” markakoa erabili dugu, hain emaitza ona eman digunez, berdina erabiltzen jarraituko dugu. Uste dut daramagun gauzarik garrantzitsuenetakoa hau dela\nEltxo sarea, lasai lo egitea oso garrantzitsua delako, batez ere Malaria dagoen tokietan.\nOso tekniko izan behar duen ekipazio honetaz gain, beste guztia arruntagoa izan daiteke, kalitate onena bilatu beharrik ez dago.


PSE EUSKADI: Berriak: Eneko Andueza: “Alderdi Sozialista da gure gizarteak, Euskadin barne, behar dituen aldaketa erradikalak sustatzeko eragina eta jakituria duen bakarra”\nEneko Andueza: “Alderdi Sozialista da gure gizarteak, Euskadin barne, behar dituen aldaketa erradikalak sustatzeko eragina eta jakituria duen bakarra”\nPSE-EEko idazkari nagusiak, Eneko Anduezak, balioa eman dio euskal gizarteak aurrean dituen erronkei aurre egiteko Alderdi Sozialistak duen gaitasunari, esanez hori dela bakarra iraunkortasuna, hezkuntza edo zainketen politikan bere esperientziagatik eta eragiteko gaitasunagatik “aldaketa erradikal nola behin betikoen” protagonista izateko.\n“Alderdi Sozialista da krisi klimatikoa aukera batean eraldatzeko, gure Hezkuntza modernizatzeko –aurrera egitea oztopatzen diguten klixeak bazterrera utzita– edo zainketen politika iraultzeko –hobeto artatzeko eta, gainera, enplegua sortzeko– aukera emango diguten aldaketa erradikal nola behin betikoak sustatzeko gai den bakarra. Bera da hori egin dezakeen alderdi bakarra, bere eraginagatik nola jakituriagatik, hemen, Espainian non Europan”, azaldu du.\nAlderdi Sozialista da aldaketa erradikalak eta behin betikoak sustatzeko gai den bakarra, helburu hauekin:\n🌎 krisi klimatikoa aukera batean bihurtzea\n📚 gure Hezkuntza modernizatzea\n👨🏻⚕👩🏻⚕ zainketen politikan iraultza egitea, arreta hobea eman eta enplegua sortzeko. #HacemosEuskadi pic.twitter.com/vleGVQNzaj\nAnduezak “Hacemos Euskadi, Bide Berria” jarduerak aurkeztu ditu prentsaurreko batean. PSE-EEk prestatutako programa zabal hori maiatzaren 21eko larunbatarekin abiatuko da Donostian, eta hauek hartuko dute parte lehen jardunaldian: Marc Pons PSOEren Bidezko Trantsizio Ekologikorako idazkaria, Raül Blanco Espainiako Gobernuaren Industria eta Enpresa Txiki eta Ertainaren idazkari nagusia, Lina Gálvez eurolegebiltzarkide eta Historia eta Instituzio Ekonomikoen katedraduna, eta Antxon Olabe ekonomialari eta aldaketa klimatikoa, trantsizio energetikoa eta garapen jasangarria arloan aditua.\nPSE-EEren idazkari nagusiak adierazi du Sozialistak engaiatuta daudela beroketa globalaren hazkundeari galga jartzen eta ekonomia zirkularra sustatzen, sistema ekonomiko osoa eraldatzeko printzipio gisa. Horrez gain, Espainiako Gobernuak burututako ahaleginak goraipatu ditu, pasa den urtean onartutako aldaketa klimatikoari buruzko legeak barne, eta baita, halaber, Eusko Jaurlaritzarenak ere, onartzear dagoen Trantsizio Energetikoaren eta Aldaketa Klimatikoaren Legearekin.\nArau horiek martxan jarrita, 2050era negutegi efektuko gasen isurpenetan guztiz neutroa izango den ekonomia lortzea dute jomugan, nagusiki. Next Generation funtsek sektorea modernizatzeko proiektuak sustatzeari begira duten garrantzia azpimarratu nahi izan du buruzagi sozialistak, iraunkortasuna delarik eraldaketaren ardatz.\nEra berean, erronka demografikoak dakartzan desafioak eta osasun eta zainketen sisteman horrek dituen ondorioak nabarmendu nahi izan ditu, hori delako euskal gizarteak datozen urteetan aurre egin beharko dion erronka nagusietakoa. “Gizakidetzaren bidez gizarte-zerbitzu unibertsalak, doakoak, kalitatezkoak eta euren egunerokoan moldatzeko gauza ez diren guztientzat berdinak izango diren gizarte-zerbitzu batzuk izaten saiatu behar dugu”, adierazi du.\nHorrez gainera, buruzagi sozialistak ekainean beste gai batzuei buruz egingo diren foroak aipatu ditu, Hezkuntzaren erreformarena, kasurako, fokua segregazioan eta emaitzen ebaluazioan jarrita. Andueza abaguneaz baliatu da Sozialistek Hezkuntzaren Lege berriaren oinarrietan Sozialistek egin dituzten ekarpenak goraipatzeko; izan ere, Euskadiko Hezkuntza etorkizunean gidatu behar duten printzipio ukaezinak jasotzen ditu.


ELHUYAR Basque Research - Elkarrizketa: “Jakintza- eta ideia-trukea lagungarri da ikuspegi hobea izateko eta gure ikerketei irtenbide hobeak aplikatzeko”\nHasiera > Elkarrizketak > “Jakintza- eta ideia-trukea lagungarri da ikuspegi hobea izateko eta gure ikerketei irtenbide hobeak aplikatzeko”\nEmilio José Cocinero\nUPV/EHUko Fisika Kimikoko Departamentuko ikertzailea\n“Jakintza- eta ideia-trukea lagungarri da ikuspegi hobea izateko eta gure ikerketei irtenbide hobeak aplikatzeko”\nArgitaratze-data: 13/01/07 | Kategoria: Ikerketa | Gaiak: #Orokorrak #Fisika, Kimika eta Matematika\nEmilio José Cocinero. UPV/EHUko Fisika Kimikoko Departamentuko ikertzailea\nEzer baino lehen, zorionak.\nEzer baino lehen, zorionak. Zer garrantzi dute zuretzat sari hauek?\nEgia esan, ohore handia da aitortza hauek jasotzea lanbideko beste kide batzuengandik, horrek esan nahi baitu ongi ari naizela lanean. Espainian, gaztea izanda, eta batez ere krisi-garai hauetan, zaila da norberaren ideiak aurrera eramateko aukera izatea; alde horretatik, espero dut sariek lagunduko didatela zientzia egiten jarraitzeko behar dudan laguntza lortzen, zientzia egitea baitut nik gogoko.\nGaur egun, UPV/EHUko Kimika Fisikoaren Sailean ari zara lanean.\nHori da. Espektroskopia Taldearen barruan nago, Fernando Castaño katedraduna dugula buru, eta taldearen ikerketa-lerroetako bat gidatzeko zortea daukat. Gure laborategia ongi hornitua dago, eta nazioarteko laborategi onenen pare dago. Ikerketa-lerro bat baino gehiago daramagu. Haietako bat laser ultraarinen bidez erreakzio-prozesu dinamikoak aztertzeaz arduratzen da; beste bat, aerosolek atmosferaren kutsaduran duten eragina aztertzeaz; beste bat, nanoteknologian eta nanomagnetismoan ari da lanean; eta beste bat, farmazia-talde batekin eta Gurutzetako ospitalearekin batera, gaixotasunak analisi lipidomikoaren bidez aztertzen ari da.\nNi, gehienbat, interes biologikoa duten molekulen (azukre, aminoazido, farmako…) azterketa estrukturalean sartua nago. Gure esperimentuetan, molekula horien hiru dimentsioko egitura zein den ikus dezakegu, eta, halaber, molekulak egonkortzen dituzten interakzioak karakterizatzen ditugu gaur egun ezagutzen den metodorik zehatzenetako baten bitartez.\nHain zuzen, teknika horren azken aurrerapenen berri izateko, aurten hilabeteko egonaldi bat egin dut Estatu Batuetan, Brooks Pate irakaslearen laborategian, Virginiako Unibertsitatean. Ikertzaile horrek iraultza bat egin du mikrouhinen alorrean, tresna berri batekin, zeinak aukera ematen baitu denbora gutxian errotazio-espektroaren sekzio oso handietara iristeko. Gure laborategian, dagoeneko inportatu dugu teknologia hori, eta sistema optimizatzeko prozesuan gaude.\nBitartean, emaitza onak lortzen ari zarete: artikulu bat argitaratu duzue Naturen, zuen beste artikulu bat azalean agertu da Angewandte Chemie International Editionen…\nNature erreferentzia bat da diziplina anitzeko aldizkarietan, eta eskuarki artikulu gehienak medikuntzari, genetikari eta abarri buruzkoak izaten dira. Oso zaila da nire alorreko artikuluak, kimika fisikokoak, aldizkari horretara iristeko adinako oihartzuna lortzea. Niretzat ohore handia da Naturek efektu anomerikoari buruzko gure artikulua sartu izatea bere zenbakietako batean.\nBestalde, erribosari buruzko gure artikulua Angewandte Chemie International Editionen azalean agertzea (kimikako aldizkari diziplinartekorik hoberena da, seguruenik) balio handikoa da, eta animoa emango digu egiten ari garen ikerketarekin jarraitzeko.\nErribosari buruzko gure azterketa estrukturalak (RNAren eskeletoa osatzen duen azukrea da erribosa) ate bat ireki du halako sistemen azterketari heltzeko. Zailtasun esperimental bat ere bazegoen lagin solido horiek fase gaseosora pasatzeko. Azukre horiek iheskor agertzen ziren berotze-metodo klasikoekin, eta are metodo sofistikatuago batzuekin, hala nola laser bidezko lurruntzearekin.\nGuk, berriz, lortu dugu erribosa lurruntzea, laser ultraarin batetik datorren erradiazio ultramoreari esker, eta gero azukre horren sei egitura desberdin karakterizatu ditugu. Aurkitutako egitura horien gauzarik deigarriena da sei kideko zikloak izatea; hau da, izaki bizidunetan agertzen direnez oso bestelako egiturak, izaki bizidunetan bost kideko uztaitan ziklaturik agertzen baitira.\nLaborategian lortutako datuak erabil ditzakete erradioastrofisikariek ere, izar arteko detekzioetarako. Erribosa egitura-unitate oinarrizkotzat jotzen da, eta bizia sorrarazi zuen material prebiotikoaren osagai izateko hautagaietako bat da.\nParistik iritsi berria zara, eta Zaragozarantz ateratzekotan zaude. Garrantzitsua da bidaiatzea eta beste laborategi batzuetako kideekin harremanetan egotea?\nHala da. Aurten, dagoeneko izan naiz Suitzan, Estatu Batuetan, Frantzian, bi aldiz Madrilen, eta oraindik Zaragozara eta Sevillara joatekoa naiz. Taldeek elkarri laguntzea beharrezkoa eta funtsezkoa da gure lanean. Ezagutza eta ideiak trukatzea, arazoei perspektiba desberdinetatik eta are jakintza-arlo desberdinetatik heltzea, lagungarri da ikuspegi hobea izateko eta gure ikerketei irtenbide hobeak aplikatzeko.\nBeste arlo batzuetan bezala, ikertzen jarraitzeko beste osagai funtsezko bat finantzaketa izango da, ezta?\nBai, jakina. I+Gko murrizketak ikaragarriak izaten ari dira, eta kalte handia egiten ari zaizkigu; oso zailtasun handiak ditugu geure ikasleak finantzatu ahal izateko. Gure plantillei euste hutsa asko da; handitzea pentsatzen hastea utopia bat da oraintxe bertan. Urrutira gabe, Ramón y Cajal programa —goi-mailako zientzialariak hartzeko programa izarra, duela hamar urte baino gehiago abiarazia Espainiako I+Grako garunak berreskuratzeko eta erakartzeko— hamaika hilabete atzeratu da aurten, eta horrekin promozio bat galduko da. Egoera berean daude beste kontratu-, beka- eta laguntza-mota batzuk. Begi-bistakoa da finantzaketarik gabe ezin dela ikerketarik izan, ezinezkoa dela gure laborategiak mantentzea.\nIkerketa: adikzio bat, jolas bat, ipuin bat\nBere lana jarduera adiktiboa dela dio Cocinerok. Berez lanaldiari dagozkionak baino askoz ordu gehiago eskaintzen dizkiola dio, baina ez zaiola axola, “bokaziozkoa delako”.\nBerarentzat, erronka bat da, eta oso motibagarria zaio, proiektu berri batean sartzen denean aldez aurretik ez jakitea planteatzen dituen arazoen erantzunak, eta atsegin handia ematen dio azalpen logiko batera iristeak. Hasierako helburuak lortzera iristen ez den kasuan ere, merezi izan duela sentitzen du, bidean ikasi eta aurkitu duen guztiagatik.\nGainera, “nahi duena” egiteko zortea daukala dio, berak aukeratzen baitu zer gai aztertu eta ez baitu ikerketak arlo jakin batera bideratzeko inolako betebeharrik.\nBeraren hitzetan, “jostailu batzuk dituzu hor, eta zuk zeuk aukeratzen duzu zertan jolastu”. Alde horretatik, aitortzen du askatasun handia duela. “Eta, jolasaren amaieran, ondorio batzuetara iristen zarenean, artikulu bat idazten duzu; azken batean, ipuin bat!”.


Euskaltelek zuntz bidezko abiadura ultralasterra emango die "Red Bull Cliff Diving World Series" lehiaketako komunikazioei\nLehiaketaren sare-zerbitzuen hornitzaile ofizial gisa, 2,8 gigako abiadura ultralasterra emango die Euskaltelek lehiaketaren antolatzaile, epaile, prentsa akreditatu eta parte-hartzaileei, zuntz optiko bidez sartzeko Internetera.\nBilbo, 2018ko ekainaren 28a. Euskaltelek bazkide teknologiko gisa eta sare- eta telekomunikazio-zerbitzuen hornitzaile gisa hartzen du parte 2018ko "Red Bull Cliff Diving World Series" lehiaketan. Bilbon egingo da, ekainaren 30ean, larunbatarekin, 17:00etan hasita.\nOperadoreak, zehazki, bi zuntz optikoz osaturiko sarea eskainiko du: guztira, 2,8 Gb-ko ahalmena Internetera konektatzeko, lehiaketako eremuetan banatuta eta ekitaldiaren antolatzaile, kazetari akreditatu, jauzilari eta epaileen arteko komunikazioa errazteko diseinatua.\nEuskaltel Red Bull Cliff Diving lehiaketaren babesle izan da hasieratik, 2014an Bilbon egin zen lehenengo ediziotik. Kirola eta ikuskizuna batzen ditu ekitaldiak, eta eragin handia du hirian, bai lehiakideen jauzi ikusgarriengatik, bai antolatzaileek aukeratutako agertoki paregabeagatik.\nLankidetza horri esker, know-how teknologikoa eskaintzen du Euskaltelek, balio handiagoa ematen die bere babesletza-jarduerei eta gizartearekin hartutako konpromisoa sendotzen du, ekitaldi hau eta lanean diharduen beste lurraldeetako ekitaldi sozial eta kulturalak babestuz eta diruz lagunduz.


Pello Mari Otaño Bertsopaper Lehiaketa (7. 2020. Zizurkil) - Aldizkakoa - BDB. Bertsolaritzaren datu-basea\nPello Mari Otaño Bertsopaper Lehiaketa (7. 2020. Zizurkil)\nZizurkilgo Hernandorena Kultur Elkarteak VII. PELLO MARI OTAÑO BERTSO-PAPER LEHIAKETA antolatzea erabaki du Harituz Tolosaldeko Bertsozaleen Elkargunearekin lankidetzan, Pello Mari Otaño bertsolari zizurkildarra omendu eta bertso-paperen adierazpideari keinu bat egin asmoz.\n1.- Gelen arteko maila: Lehen Hezkuntzako ikastaldeentzat.\n2.- Gaztetxoen maila: 2005 urtean edo geroztik jaiotakoentzat.\n3.- Gazteen maila: 2004 eta 2002 urteen artean jaiotakoentzat (biak barne).\n4.- Helduen maila: 2001 urtean edo aurretik jaiotakoentzat.\n1.- Gelen arteko mailan, Tolosaldeko ikastetxeetako gela bakoitzak nahi adina bertso-paper bidal ditzake. Bertso-paper bakoitzeko hiru bertso edo sei kopla idatzi beharko dira, aukeran.\n2.- Gaztetxoen mailan, parte hartzaileek nahi adina bertso-paper bidal ditzake. Bertso-paper bakoitzeko hiru bertso edo sei kopla idatzi beharko dira, aukeran.\n3.- Gazteen mailan, parte hartzaileek nahi adina bertso-paper bidal ditzake. Bertso-paper bakoitzeko, gutxienez, sei bertso idatzi beharko dira.\n4.- Helduen mailan, parte hartzaile bakoitzak nahi adina bertso-paper bidal ditzake. Bertso-paper bakoitzeko, gutxienez, zortzi bertso idatzi beharko dira.\nMaila guztietan gaia, neurria eta doinua libreak izango dira, bakoitzaren aukerakoak. Bertso guztiek euskaraz idatzita egon beharko dute, Euskal Herriaz kanpotik bidalitakoek barne.\n>> LANAK AURKEZTEKO MODUA ETA EPEA\nBertso-paperak emailez soilik aurkeztu ahal izango dira lehiaketara. Horretarako, helbide elektroniko honetara bidali beharko dira urriaren 11 baino lehen: info@hernandorena.eus\nBertso-sortak aurkezteko garaian, bi dokumentu bidali beharko dira:\n1.- Bertso-sorta. Dokumentuaren izena bertso-sortaren izenburua izango da eta parentesi artean, egilearen izengoitia idatzi beharko da. Adibidez: Gure katuaren festa (Mendigoizale).\n2.- Izen-emate orria, osatuta. Dokumentuaren izena egilearen izengoitia izango da. (Izen-emate orria aurrez deskargatu).\n1.- Gelen arteko mailan:\n1. saria: Gustuko bertsolariaren bisita eskolara.\n2. saria: Bertso-saio partizipatiboa, eskualdeko bi bertsolarien eskutik.\n2.- Gaztetxoen mailan:\n1. saria: 100€\n2. saria: 75€\n3.- Gazteen mailan:\n1. saria: 250€\n2. saria: 125€\n4.- Helduen mailan:\n>> EPAIA ETA SARI-BANAKETA\nEpaimahai lanak HARITUZ TOLOSALDEKO BERTSOZALE ELKARTEAK egingo ditu. Epaimahaiak horrela erabakiko balu, sariren bat hutsik gera daiteke. Epaimahaiaren erabakiak aldaezinak izango dira.\nHernandorena K.E.ak 2020ko azaroaren 9an jakitera emango ditu epaimahaiak izendatu dituen irabazleak. Sari banaketa 2020ko abenduaren 4an egingo da Zizurkilgo Herrigunean, osasun-egoeraren baitan zehaztuko den toki eta ordutan.\n>> LANEN JABETZA\nLan sarituen jabetza antolatzaileen esku geratuko da. Hernandorena K.E.ak eskubide osoa izango du lan horiek argitaratzeko. Lan saritu baten egileak bere bertsoak argitaratu nahiko balitu, Hernandorena K.E.aren baimena beharko du.\nInformazio guztia https://hernandorena.eus/pmotano/bertsopaperak gunean aurki daiteke. Lehiaketa honetan parte hartzeak oinarri guztiak onartu direla esan nahi du. Argibideetarako: 656 743 741 edo info@hernandorena.eus\n2020-12-04 Zizurkil Lehiaketa


«Liga oso polita izango da eta edonondik atera beharko ditugu puntuak, gaurtik hasita» | Eskubaloia | Naiz\n2021 IRA. 18 - 07:40h\nPaula Garcia Locay\nZuazo taldeko jokalaria\n«Liga oso polita izango da eta edonondik atera beharko ditugu puntuak, gaurtik hasita»\nOhorezko Mailan jokatzeko «ametsa» errealitate egiten dabil Paula Garcia Locay (Muskiz, 1996) jokalaria. 2017an egin zuen debuta baina ondoren, esperientzia bila abiatu zen Zilarrezko Mailara. Minutu onak batu ostean, Zuazon garrantzitsua izan nahi du, gorengo mailako jokalari gisa sendotu nahi du.\nPaula Garcia, Lasesarre kanpoaldean. (Monika DEL VALLE/FOKU)\n«Sentsazioa gazi gozoa izan zen ze ondo jokatu genuen, talde bezala ondo aritu ginen. Gero, ez dakit oxigeno faltagatik edo, ez ginen gai izan izan azken bost minutuetan geneukan errenta mantentzeko». Zuazok 33-31 galdu zuen denboraldiko lehen neurketa Porriñon, arerio zuzen baten aurka, baina Paula Garciak uste du indartuta atera direla norgehiagoka hartatik. Muskizeko jokalaria protagonista izateko itzuli da «etxera», Zilarrezko Mailan –Errioxako Sporting taldean– bi denboraldi on egin eta Joseba Rodriguez "Haito" entrenatzailearen deia jaso ostean.\nElx, Superkopako garailea, izango dute arerio larunbat honetan Lasesarren (19.00etan) eta neurketako giltzarriak, denboraldiko aurreikuspenak, sentsazioez eta abar mintzatu da lehen lerroko jokalaria.\nPorrot honek eragin gehiegirik ez edukitzea espero duzue?\nUste dut denboraldiko lehen partida izateak ere eragina izan zuela, urduritasuna zegoen, talde oso gaztea daukagu. Dena dela, moralki indartuta atera ginela uste dut eta hurrengo partidetarako baliagarri izango zaigu. Ondo jokatu genuen, taktikoki zein teknikoki.\nDenboraldi-aurrean zenbait neurketa jokatu zenituzten, tartean bi Bera Beraren aurka, eta ikusten da taldea aldatu egin dela.\nBai, uste dut aldaketak egon direla nabaritu dela denboraldi-aurrea hasi zenetik. Egia da, dinamika antzerakoa dela jokoa berdina izaten jarraitzen baitu, baina aspektu berri batzuk sartu ditugu. Uste dut denboraldia aurrera doan heinean hobetzen joango garela eta berriak garenok egokitzen joango gara, agian Porriñon falta izan zitzaigun soltura hartzen joango gara gutxika-gutxika.\nAurreko denboraldietan taldeak aldaketa gutxi batzuk jasan izan ditu, muina mantendu izan du, aurten ez. Bost jokalari berri iritsi zarete. Nola ikusten duzu taldea?\nTaldearen muina osatzen zuten hiru jokalari joan dira –Ainhoa Hernandez, June Loidi eta Maddi Aalla–, txapelketako jokalari onenen artean daude. Bost jokalari berri iritsi gara, guztiak gertukoak, bakoitza bere ezaugarriekin eta talde moduan indartsuak garela uste dut. Talde bat gara kantxan eta kantxatik kanpo eta horrek neurketa batzuk irabazteko balioko digulakoan nago.\nZein izango da zure egitekoa? Taldea zuzentzea?\nBai, tira… Hasiera batean egokitzea apur bat kostatu zait ze Errioxako Sporting taldearen jokoa ezberdina zen. Nire egitekoa izango da ahal bezain laster egokitzea eta taldeak behar duen horretan laguntzea. Oso eroso sentitzen naiz taldea zuzentzen, asko gustatzen zait taldea zuzentzea, baina horretarako gehiago egokitu behar naiz, nire taldekideak gehiago ezagutu behar ditut. Nolanahi ere, lehen lerroko postu guztietan jokatuko dut eta entrenatzaileak hegalean behar baldin banau ere, gustora jokatuko dut.\nZein mezu helarazi dizu Joseba Rodriguez “Haito” entrenatzaileak?\nSporting La Riojan izan naizen jokalaria izaten jarraitu dezadala. Adierazi dit aldaketa bat eman dela Muskizeko jokalaria nintzen horretatik Logroñon izan naizenera, heldutasun puntu bat hartu dudala. Bide horretan jarraitzeko eta disfrutatzeko esan dit.\nZilarrezko mailan eman dituzun bi denboraldiak hazteko balio izan dizue?\nBai, guztiz. Esperientzia oso aberasgarria izan da. Egia da Muskizetik atera nintzela Haitok esan zidalako esperientzia batzeko ordua zela. Asko eskertu nion, ze hemen geratuz gero, ez nuke minuturik jokatuko. Asko hazi naiz kirolari moduan eta orain hori islatu nahi dut Zuazon. Jokalari bezala sendotu nahi dut.\n«Asko hazi naiz. Ez dakit Ohorezko Mailarako guztiz baliagarria naizen, baina uste dut Zuazori zenbait gauza eskain diezaiokedala»\n2017an egin zenuen debuta Ohorezko Mailan Zuazorekin. Nola aldatu zara urte hauetan?\nBai, Granollersen aurka egin nuen debuta, hemen etxean. Jokalari gisara oso ezberdina nintzen, oraindik ez nintzen guztiz heldua. Bi urte hauetan Zilarrezko Mailan jokatzeak, igoera fase bat barne, eta Muskizen jaitsiera saihesteko borrokan egote horrek ere beste balore batzuk eman dizkidate, eskubaloia beste modu batera ikusarazi didate. Debuta egin nuenean hegalean jokatu nuen eta orain lehenengo lerroan finkatuta nago; beraz, guztia da ezberdina. Gainera, orain taldeko jokalaria naiz, orduan ez bezala.\nUste duzu erakutsi duzula Ohorezko Mailako jokalaria zarela?\nBai, ez dakit erakutsi izana den hitz egokia, baina izan daiteke, bai, ze Haitok berriro deitu dit. Bi urte kanpoan egon naiz eta itzultzeko deia jaso dut.\nGiltzarri izan zara igoeragatik borroka egin duen talde batean. Horrek ere izango zuen eragina, ezta?\nBai, hori da. Asko hazi naiz eta horretarako lan egin dut. Ez dakit Ohorezko Mailarako guztiz baliagarria naizen, baina uste dut Zuazori zenbait gauza eskain diezaiokedala, defentsan edo erasoan ondo egokitu bainaiteke.\nDenboraldiaurrean oso joko bizia erakutsi zenuen. Ez dakit hori den zure ezaugarri nagusia…\nBai, izan daiteke. Gainerako jokalariengandik ezberdintzen naiz jokalari lehergarria naizelako, dinamikoa naizelako. Zuazoren jokoa ere halakoxea da, defentsa oso dinamikoa dauka, esaterako. Bizitasun hori eskain dezaket, baita nerbio apur bat ere (barre).\nTaldearen helburua maila ez galtzea izango da. Badirudi urteak pasatu ahala, salbazioa gero eta garestiago dagoela. Aurten lau talde jaitsiko dira.\nErrealistak izanda, salbazioa izango dugu helburu, partidaz partida zentratuz. Behin hori lortuta, beste zerbaitetan ere pentsatzen has gintezke. Uste dut liga oso polita izango dela eta edonondik atera beharko ditugula puntuak, gaurtik hasita.\nDenboraldi-aurrean entrenatzaileak zioen jaitsiera hain estu egote hori baliagarri izan daitekeela taldearen onena ateratzeko. Hala uste duzu?\nBai, adi egotera behartzen zaitu, ze jaitsiera saihesteko borrokan zortzi talde egon gaitezke. Azken momentura arte estu egongo da eta motibagarria izan daiteke, tentsio on bat eskaini diezazuke. Horrekin jokatzen jakin beharko dugu, tentsio hori ona izan dadin.\nHori kudeatzen jakin egin behar da.\nHori da. Tentsio hori, presio hori kakotx artean, motibagarri bilakatu behar dugu. Energia atera behar dugu, adi egon gaitezen. Ezustekoz beteriko txapelketa izango da, edonor garaitzeko gai gara eta edonork irabaz diezaioke edonori.\n«Tentsio hori, presio hori kakotx artean, motibagarri bilakatu behar dugu. Energia atera behar dugu, adi egon gaitezen»\nElx taldeari, Superkopako txapeldunari, baita ere?\nBai. Granollersen aurka berdintzetik dator, Granollers ere talde ona da baina, zergatik ez? Aste honetan ondo prestatu dugu partida. Etxeko lehen neurketa da. Espero dugu jendea lagun izatea. Guk guztia emango dugu ikuskizun on bat eskaintzeko.\nZein izango da Elx geratzeko giltzarria?\nJoaquin Rocamorak –Elx taldeko entrenatzaileak– asko daki, egia esan. Aulkian gerra ederra egongo da (barrezka). Azken denboraldietan Elx-i ez zaio guztiz ondo eman Lasesarre, gaizki pasatu izan du. Defentsako erdiko lerro sendoa daukate, baina gure eraso dinamikoak, Alba Sanchez eta Madaren aurrez aurrekoekin, min egin diezaiekeelakoan nago. Beraien erasoa gehienbat distantzia luzeko jaurtiketetan oinarritzen da; oso onak dira horretan. Gure defentsa bakoitia, hala ere, deserosoa izan daiteke beraientzat. Dena dela, ez dut sekretu gehiago kontatuko, Rocamora adi egongo baita (barrez).\nHondartza-eskubaloian ere jokatzen duzu. Zer dela eta hasi zinen?\nNik beti nahi izan dut gehiago, anbizio handikoa naiz. Euskadin hondartza-eskubaloian jokatzen genuen eta errezeloarekin ikusten nituen txapelketa estatalak. Duela hiru urte lagun bat Murtziako talde batekin jarri zen harremanetan, Mal Menor deitzen da taldea, eta fitxatu egin ninduten. Biak uztartzen saiatzen naiz. Udaran, ekaina eta uztaila bitartean "Arena Handball Tour" egoten da, zirkuito estatal bat da, eta abuztuan Espainiako txapelketa jokatzen dugu.\nHau da, ez duzu atsedenik hartzen, ezta?\nEz. Pistako denboraldia amaitu eta ondorengo bi asteetan ez dut ezer egiten, surf pixka bat, gimnasioa, kardio-ariketak… Eta ondoren hasten naiz hondartza-eskubaloiarekin.\n«Hondartza-eskubaloiak asko laguntzen dit. Energiaz beteta iristen naiz pistako denboraldira, maila mantentzea ahalbidetzen dit»\nEta zer ematen dizu hondartza-eskubaloiak ondoren pistan jokatzeko? Hondarretik pista gogorrera pasatzea ez al zaizu arraroa iruditzen?\nEz, mundu guztiak esaten dit baina guztiz alderantziz da. Asko laguntzen dit. Energiaz beteta iristen naiz pistako denboraldira, maila mantentzea ahalbidetzen dit. Egia da kontraesankorra izan daitekeela, ez baitut deskantsatzen, baina ez dut gehiegirik behar. Ez dut ikusten kalte egiten didanik. Ikusiko banu kalte egiten didala Ohorezko Mailan jokatzeko, nire ametsa dela, ba ez nuke egingo.\nAmetsa betetzen zabiltza, orduan?\nBai, Muskizen hasi nintzenetik izan da nire ametsa. 16 urterekin surf eta eskubaloiaren artean aukeratzera behartuta egon nintzen eta eskubaloia aukeratu nuen. Ahal bezain gehien disfrutatu nahi dut.\nBera Berak meritu handiko garaipena lortu du Malagaren aurka; Zuazok ezin izan du Elxekin


Dena neurtzera ohitu behar | Gizartea | Berria\nElikaduraren, ariketa fisikoaren eta botiken arteko «oreka» bilatu behar izaten dute diabetikoek. Glukosa neurtzeko eta intsulina jartzeko sistemak egunerokoaren parte dira.\nDiabetesa duten pertsonek, eritasuna kontrolatze aldera, bizitzeko ohitura asko moldatu behar izaten dituzte. «Gure egunerokoak ez du zerikusirik diabetesa ez duten pertsonen egunerokoarekin». Sole Ortiz Arabako diabetikoen elkarteko kideari duela berrogei urte atzeman zioten diabetesa, 11 urte zituela. Ordutik, elikaduraren, ariketa fisikoaren eta hartu behar duen intsulinaren arteko «oreka batean» bizi da. «Oreka topatzea ez da samurra izaten», aitortu du. Bere bizipena irakasgai bilakatu da elkartean diabetesa duten beste pertsona askorentzat. Kontatu duenez, elkartean gaixo askoren kezkak artatzen dituzte, batez ere gaitza duten haurren gurasoenak. «Euren seme-alaben gaixotasuna kontrolatzeko pautak aholkatzen dizkiegu», azaldu du.\nOrain errazago dute\nBizimodua bera aldatzen baitu gaitzak. 35 urte zituela detektatu zioten 1 motako diabetesa Gotzon Belokiri, odol analisi batean. Ospitalean zegoela jaso zituen bizimodu berria eramateko irizpideak: «Han bihurtu nintzen nutrizionista: elikagai bakoitzak duen karbohidrato maila jakin behar duzu intsulinarekin aurre egiteko». Ordutik, bere egunerokoaren parte dira glukosa neurtzeko eta intsulina jartzeko sistemak. «Ordenagailu bat daramagu itsatsita gorputzean, eta mugikorretik begiratu dezakegu glukosa nola daukagun».\nMiguel Llagullonek bizi osoan intsulina txertatu behar izan du. 34 urte ditu, eta 1 motako diabetesa diagnostikatu zioten artean zortzi hilabete besterik ez zituela, eta horrek bizitza baldintzatu dio: «Orain errazagoa da, elikagaien etiketan azaltzen direlako balio nutrizional guztiak, eta aukera askoz handiagoa da diabetikoontzat, baina garai hartan oso zaila zen». 15 urterekin, intsulina bonba bat jarri zioten Lagulloni. «Askatasun izugarria» eman zion horrek: «Jada ez dut hainbeste kezkatu behar; lasaiago joan naiteke jatetxe batera, eta bizitza normalagoa egin dezaket».\nFrancisco Javier Orzaizek, berriz, 2 motako diabetesa du, eta ez du intsulina hartzeko beharrik. 97 urte ditu, eta duela 43 diagnostikatu zioten gaitza. «Erregimena ezarri zidaten: gantzak eta azukrea zeharo murriztu, egunean hiru otordu egin, eta, oro har, elikadura zaindu, azukrearen grafikoetan zerra-hortzak ager ez daitezen». Horrez gain, gluzemia maila murrizten duen botika bat hartzen du: «Lehen, sei aldiz neurtu behar nuen glukosa. Orain, berriz, kontrolak noizbehinkakoak dira».\nHastear da Euskararen aldeko manifestazioa Donostian


2021eko sanferminak bertan behera geratu dira covid-19aren ondorioz\n2021eko sanferminak bertan behera geratu dira\nPublikatuta: 2021/02/02 10:39 (UTC+1) Azken eguneratzea: 2021/02/03 11:27 (UTC+1)\n"Egia da nafar guztiok sentitzen ditugula sanferminak gure nortasunaren parte bezala, baina ez da arduratsua itxaropen faltsuak piztea", esan du Maria Chivite Nafarroako Gobernuko presidenteak.\nCovid-19a tarteko, aurten ere ez da sanferminik izango, Mayaren eta Chiviteren ustez\nMaria Chivite Nafarroako Gobernuko presidenteak adierazi duenez, "asko sentitzen du albiste onik ez ematea" 2021ko sanferminei buruz, "baina mundu mailako jaiak dira sanferminak, Nafarroara milioika pertsona etortzen dira; beraz, ezinezkoa izango da".\nChivitek adierazi duenez, "uda hasieran nafarren % 40 edo 60 inguruk txertoa jartzeko duten itxaropena bete ahal izateaz gain, ez du arduratsua ikusten bete ezin izango diren espektatiba batzuk zabaltzea".\nEkonomia Forum Berriko jardunaldi batean Chivitek adierazi duenez, "egia da nafar guztiok sentitzen ditugula sanferminak gure nortasunaren berezko zerbait bezala, baina ez da arduratsua itxaropen faltsuak piztea, benetan uste baitut ezinezkoa izango dela; hemendik uztailera bitartean gauza asko gertatuko dira, baina nekez ospatuko dira sanferminak".\nBestalde, Enrique Maya alkateak zehaztu du aurtengo sanferminei buruzko erabakirik hartuta ez dagoela eta, edonola ere, erabaki hori hartzea Iruñeko Udalari dagokiola azpimarratu du.\nChiviteren adierazpenen berri izan duenean, "harritu eta haserretu" egin dela esan du, "berari ez dagokion gai bati buruzko erabaki bat iragarri duelako".\nAlabaina, geroago Chivitek telefonoz azalpenak eman dizkiola eta dena argituta geratu dela nabarmendu du. "Adierazpenaren hasieran 'berri txar bat' eman behar duela esanda, iragarpen bat egin behar duela ulertzen da, baina hitzez hitz ez du esaten sanferminak bertan behera geratu direnik", adierazi du Mayak.\nIldo horretan, Chiviterekin bat datorrela eta sanferminak ospatzea "oso zaila" izango dela onartu du, "baina oraindik otsailaren 2an gaude eta erabaki hori Udalak hartu beharko du”, berretsi du.\nHori hala izan arren, osasunari buruzko erabakiak hartzea Nafarroako Gobernuaren eskumena da, eta, pandemiagatik alarma-egoera indarrean dagoen bitartean, Chiviteren Exekutiboak festak debekatzeko agindua eman dezake osasun publikoa bermatze aldera.\nIruñeko Alde Zaharreko azken ordukoa\nBigarren alarma-egoeraren amaiera